Al Jazeera kutuk pembunuhan keluarga wartawan Wael Al-Dahdouh

BANGI, 11 Rabiulakhir 1445H, Khamis – Rangkaian media antarabangsa, Al Jazeera mengutuk sekeras-kerasnya penyasaran dan pembunuhan orang awam yang tidak berdosa di Gaza, termasuk anggota keluarga wartawan veterannya, Wael Al-Dahdouh.

Menerusi satu kenyataan hari ini, Al Jazeera turut menzahirkan ucapan takziah dan simpati terhadap Wael atas kehilangan isteri, dua anak dan beberapa anggota keluarga lain dalam serangan udara Israel.

“Serangan sembarangan tentera penjajah Israel mengakibatkan (Wael) kehilangan isteri, anak lelaki dan anak perempuannya, manakala seluruh keluarga lain tertimbus di bawah runtuhan.

“Rumah mereka disasarkan di kem Nuseirat di tengah Gaza, di mana mereka mencari perlindungan selepas kehilangan tempat tinggal akibat pengeboman awal di kawasan kejiranan mereka, berikutan gesaan Perdana Menteri Israel, Benjamin Netanyahu supaya orang awam berpindah ke selatan,” kata Al Jazeera.

Menurut kenyataan itu, Al Jazeera memaklumkan mengambil berat mengenai keselamatan dan kesejahteraan rakan sekerja di Gaza dan menganggap pihak berkuasa Israel turut bertanggungjawab ke atas keselamatan mereka.

Justeru, Al Jazeera menggesa masyarakat antarabangsa untuk campur tangan dan menamatkan serangan ke atas orang awam bagi melindungi nyawa mereka yang tidak bersalah.

Kematian keluarga wartawan veteran Al Jazeera itu mengisi senarai lebih 6,500 rakyat Palestin yang menjadi mangsa kerakusan rejim Israel dalam perang yang sudah berlanjutan lebih dua minggu.

Wael disifatkan sebagai tulang belakang liputan serangan Israel di Gaza bagi stesen penyiaran antarabangsa itu.

Al Jazeera melaporkan, dua anak Wael yang syahid dalam serangan itu ialah Mahmoud, sedang belajar di sekolah menengah dan anak perempuannya, Sham yang berusia tujuh tahun.


Kes Bella: Hakim beri amaran jangan keluar kenyataan hina mahkamah

BANGI, 19 Ramadan 1443, Khamis – Orang ramai diberi amaran agar tidak membuat sebarang komen di media sosial bersifat subjudis, fitnah atau menghina mahkamah berhubung kes pengabaian dan menganiaya membabitkan remaja sindrom down dikenali sebagai Bella.

Amaran itu dikeluarkan Hakim Izralizam Sanusi selepas Timbalan Pendakwa Raya (DPP), Nor Azizah Mohamad memaklumkan kepada mahkamah bahawa orang ramai masih membuat hantaran di laman sosial berhubung kes tersebut seperti Justice for Bella dan ‘Justice for Bella macam mustahil di dunia ini’.

Beliau berkata, pihak yang mempunyai kuasa mendakwa boleh mengambil tindakan sewajarnya terhadap individu yang memuat naik kenyataan sedemikian.

“Mahkamah akur dengan semua rakyat Malaysia mempunyai hak kebebasan bersuara, namun mahkamah mengingatkan terdapat undang-undang yang berkuat kuasa yang boleh dikenakan terhadap mana-mana individu yang dikatakan mengeluarkan kenyataan melampau dalam penulisan, hantaran, komen dan sebagainya.

“Apa yang jelas, mahkamah perlu mengingatkan semua, kebebasan bersuara adalah tertakluk kepada undang-undang yang berkaitan termasuk kandungan, menghina mahkamah dan fitnah.

“Oleh itu mahkamah ingin memberi amaran dan ingatan kepada orang ramai terutamanya yang hadir di galeri awam supaya tidak membuat sebarang komen yang berbentuk fitnah, subjudis atau menghina mahkamah,” katanya seperti dipetik media tempatan.

Sekiranya berlaku perkara itu, Izralizam berkata, DPP boleh mengambil tindakan yang sewajarnya dengan merujuk kepada individu-individu terbabit secara spesifik yang membuat hantaran jelas melanggar undang-undang yang menghina mahkamah atau subjudis.

Katanya, sedangkan keterangan saksi pun belum selesai termasuk saksi kelima, Yasmin Nahar Mahmood yang tidak hadir pada Khamis kerana tidak sihat, namun sudah ada komen-komen melampau.

Menurutnya, perbicaraan masih lagi berjalan dan tertuduh belum dibuktikan bersalah.

“Kita masih lagi jauh perjalanan untuk memanggil saksi-sakti selain SP5 (saksi pendakwaan kelima) yang masih dalam pemeriksaan balas.

“Simpan komen-komen yang berbentuk subjudis dan fitnah untuk diri sendiri. Jangan untuk dapat followers, untuk baca tetapi menjejaskan perjalanan kes ini,” tegasnya lagi.

Dalam pada itu, beliau turut memberitahu, mahkamah mengambil maklum kenyataan peguam yang dilantik Tunku Mahkota Johor (TMJ) Tunku Ismail Ibrahim, Datuk Baljit Singh Sidhu di mana perkara itu turut melibatkan officers of court.

Terdahulu, pengasas Rumah Bonda, Siti Bainun Ahd Razali, 30, mengaku tidak bersalah atas dua pertuduhan iaitu mengabai dan menganiaya remaja perempuan berkenaan sehingga menyebabkan mangsa mengalami kecederaan fizikal dan emosi.

Dia didakwa melakukan perbuatan itu di sebuah kondominium di Wangsa Maju, antara Februari dan Jun 2021.

Pertuduhan terhadapnya dilakukan mengikut Seksyen 31(1) (a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.


Video makan durian: Timbalan Speaker minta maaf

BANGI, 13 Zulkaedah 1442H, Rabu – Timbalan Yang Dipertua Dewan Rakyat, Datuk Mohd Rashid Hasnon yang dikaitkan dengan video tular dijamu durian baru-baru ini memohon maaf atas kekhilafan beliau berhubung penjelasan mengenai video itu.

Menurut Mohd Rashid, beliau memberi ulasan kepada pertanyaan media tanpa meneliti video berkenaan.

“Saya mohon maaf di atas kekeliruan yang timbul apabila terdapat media yang menghubungi saya bagi bertanyakan mengenai video saya di kebun dan saya menjawab soalan tersebut tanpa menonton sendiri video pada awalnya.

“Setelah selesai mengadap Yang di-Pertuan Agong semalam, barulah saya ada kesempatan untuk analisa video yang terkait pada saya,” katanya seperti dilapor Astro Awani, hari ini.

Dalam pada itu, Mohd Rashid berkata, sejak Perintah Kawalan Pergerakan (PKP) yang pertama sehingga kini, beliau sering menerima aduan dari pekebun kecil termasuk pengusaha sayur dan buah-buahan yang mengalami kesukaran menjual hasil tanaman berikutan jualan yang merosot.

Katanya, setelah meneliti, salah satu video yang tular semalam merupakan lawatan beliau ke kebun durian kampung yang diusahakan masyarakat setempat yang mana turut terkesan berikutan PKP ini.

“Kebetulan ketika itu terdapat lawatan kerja Datuk Zuraida Kamaruddin (Menteri Perumahan dan Kerajaan Tempatan) ke Batu Pahat. Oleh itu, kami menghadiahkan durian kepada rombongan menteri untuk dibawa pulang,” katanya.

Ahli Parlimen Batu Pahat itu menjelaskan, selepas rombongan menteri pulang, beliau telah dibawa ke kebun salah seorang pengusaha pada sebelah petang bagi mendengar permasalahan yang dihadapi dan berbincang lanjut.

“Setiba saya di kebun, pengusaha kebun durian tersebut menghidangkannya kepada kami.

“Saya menjamah sedikit durian sambil berbincang dengan pengusaha kebun mengenai langkah-langkah bantuan yang boleh dihulurkan,” katanya yang turut menyatakan kesediaan memberi kerjasama kepada polis susulan kejadian itu.


Sokong LGBT umpama kembalikan wanita ke zaman jahiliyah

Oleh Ainul Illia Meor Suzurudin

BANGI, 24 Syaaban 1444H, Jumaat – Pihak yang memperjuangkan hak golongan songsang hakikatnya bukanlah memperkasakan wanita, sebaliknya mengembalikan wanita ke taraf yang rendah seperti zaman jahiliyyah.

Ketua Wanita Ikatan Muslimin Malaysia (ISMA), Dr Suriani Sudi berkata, wanita itu perkasa apabila ia mengikut fitrah kejadiannya.

“Wanita itu perkasa apabila dia menjaga jatidirinya dan akhlaknya. Wanita itu perkasa apabila dia menjalankan peranannya di rumah sebagai isteri dan ibu.

“Tidak perlu disamakan dengan lelaki kerana sifat, kejadian dan keperluan yang berbeza,” katanya ketika dihubungi Ismaweb.net, hari ini.

Beliau kesal terhadap pihak cuba menghidupkan kembali suara yang mengangkat ideologi songsang lesbian, gay, biseksual dan transgender (LGBT) secara terang-terangan di Women’s March Malaysia 2023 yang diadakan bersempena Hari Wanita Antarabangsa, baru-baru ini.

Walhal, tegas Dr Suriani, LGBT bukanlah budaya masyarakat Malaysia malah sangat bertentangan dengan Islam.

“Justeru kita tidak perlu gentar dengan tuntutan dan suara golongan LGBT dalam hal ini.

“Memperkasakan wanita bukanlah dengan menuntut persamaan hak seperti yang mereka laung-laungkan di dalam perarakan itu.

“Mereka salah dalam memperkasakan dan mengangkat darjat wanita jika menganggap apa yang mereka perjuangkan untuk golongan songsang itu satu perkara betul,” katanya.

Sebelum ini, penganjuran perhimpunan Hari Wanita ‘Women’s March Malaysia 2023’ mencetuskan kemarahan orang ramai selepas golongan songsang dengan ‘berani’ muncul mempromosikan agenda mereka.

Tular foto menunjukkan beberapa aktivis perarakan berkenaan mengangkat bendera LGBTQ di Kompleks Sogo, Kuala Lumpur.

Slogan ‘Imagine if men are disgusted with rape as with periods’, ‘Child not pride’, ‘Trans woman are woman’ dan ‘Police your behaviour not my body’ jelas terpampang pada plakad di dalam perhimpunan itu.


COVID-19: Kadar kes pulih di India meningkat 69 peratus

NEW DELHI, 20 Zulhijjah 1441H, Isnin – Kadar kes pulih jangkitan COVID-19 di India meningkat kepada lebih 1.5 juta, iaitu 69 peratus setakat, hari ini.

Kementerian Kesihatan negara itu berkata, peningkatan jumlah kes pulih adalah berikutan tindakan agresif dan komprehensif kerajaan membuat saringan serta rawatan.

“Perkhidmatan ambulans yang lebih baik dan fokus kepada standard rawatan serta penggunaan oksigen bukan invasif telah memberikan hasil berkenaan,” kata kementerian itu.

Kerajaan India berkata, kes COVID-19 masih tertumpu di 10 negeri yang menyumbang kepada lebih 80 peratus kes baharu.

India melaporkan, 63,851 lagi kes baharu hari ini, dengan jumlah keseluruhan kepada 2,214,269, menurut data Kementerian Kesihatan.

Angka kematian baharu juga mencecah 1,000 orang – jumlah tertinggi dalam tempoh satu hari.

Pada Ahad, India mempertingkatkan ujian saringan kepada lebih 700,000 dalam tempoh satu hari, kata kerajaan dalam kenyataan, semalam. –  Agensi


Korban pergolakan Sudan kini cecah 413 nyawa

GENEVA, 1 SYAWAL 1444H, Sabtu – Seramai 413 orang terbunuh dan 3,551 lagi cedera dalam konflik di Sudan, menurut Pertubuhan Kesihatan Sedunia.

Sementara itu, agensi kanak-kanak Pertubuhan Bangsa-Bangsa Bersatu (PBB) menyatakan sekurang-kurangnya sembilan kanak-kanak terbunuh manakala lebih 50 lagi cedera parah.

Menurut seorang jurucakap WHO, sejak konflik tercetus pada 15 April lalu terdapat 11 serangan menyasarkan pusat kemudahan kesihatan, lapor Agensi Anadolu.

“Menurut Kementerian Kesihatan di Sudan, sebanyak 20 kemudahan kesihatan terpaksa menghentikan operasi,” kata jurucakap itu.

Pertempuran meletus antara Tentera Sudan (SAF) dan Rapid Support Forces (RSF) di Khartoum dan kawasan sekitar.

RSF menuduh SAF menyerang tenteranya di selatan Khartoum. Pihak SAF pula mendakwa RSF menyebarkan pembohongan dan melabelkan pasukan separa tentera itu sebagai “pemberontak”.

Sudan tidak mempunyai kerajaan yang berfungsi sejak Oktober 2021, selepas tentera memecat kerajaan peralihan pimpinan Perdana Menteri Abdalla Hamdok dan mengisytiharkan darurat. – Bernama


Pemimpin UMNO jangan terlampau ego

Oleh Zuhayati Yazid

BANGI, 12 Zulhijjah 1443H, Selasa – Pendirian UMNO Terengganu tidak akan menghidupkan kembali Muafakat Nasional (MN) bersama PAS di dilihat sebagai keputusan yang melebihi pimpinan pusat.

Penganalisis Politik, Prof Dr Ahmad Atory Hussain berkata, tidak sepatutnya Pengerusi Badan Perhubungan UMNO Terengganu membuat pendirian mengatasi keputusan pimpinan Pusat.

“Kenyataan yang dibuat oleh Datuk Seri Dr Ahmad Said terserlah keegoan dan keangkuhan.

“Sedangkan dia sendiri belum tahu penerimaan rakyat di negeri itu sebaliknya dia perlu menghormati dan menunggu keputusan rasmi daripada Pusat.

“Jangan terlampau ego, nampak sangat bongkaknya.

“Yakin sangat UMNO boleh menang walaupun dia sendiri belum boleh bagi jaminan untuk memberi kemenangan di negeri tersebut,” katanya ketika dihubungi Ismaweb.net, hari ini.

Mengulas lanjut, beliau berkata, sikap angkuh yang ditonjolkan tidak mustahil bakal membawa malapetaka kepada parti.

Malah situasi berkenaan boleh menyebabkan parti tersebut berpecah dan sekali gus memberi peluang parti-parti lain yang baharu untuk mengambil kesempatan.

Terdahulu, Ahmad berkata, hubungan UMNO dan PAS di negeri ini sudah berakhir.

Ahmad yang juga Ahli Dewan Undangan Negeri (ADUN) Kijal berkata, pihaknya sebelum ini sudah memberi ruang kerjasama bersama parti PAS namun ia dilihat gagal.


Pejabat Perdana Menteri nafi Muhyiddin dijangka menghadap Agong petang ini

KUALA LUMPUR, 27 Zulkaedah 1442H, Khamis – Pejabat Perdana Menteri menafikan kenyataan disiarkan beberapa portal berita yang mendakwa Perdana Menteri, Tan Sri Muhyiddin Yassin dijangka menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah petang ini.

Sebuah portal berita mendakwa Muhyiddin bakal menghadap Yang di-Pertuan Agong di Istana Negara susulan kemelut kerajaan Perikatan Nasional (PN).

Sebuah lagi portal berita mendakwa Muhyiddin dijangka menghadap Yang di-Pertuan Agong susulan keputusan Majlis Kerja Tertinggi (MKT) UMNO menarik balik sokongan terhadap beliau sebagai Perdana Menteri. – Bernama


KPM digesa siapkan murid kompeten, hadapi realiti baharu pendidikan

BANGI, 28 Jamadilawal 1443H, Ahad – Ikatan Guru-Guru Muslim Malaysia (iGuru) mengharapkan fokus negara tahun baharu ini ditalakan kepada usaha memulih dan membina daya tahan pendidikan pasca pandemik COVID-19.

Presidennya, Ustaz Mohd Azizee Hasan berkata, perkara itu perlu dilaksanakan melalui Pelan Pemulihan Pendidikan yang bersifat komprehensif dan konstruktif.

Pada masa sama, Kementerian Pendidikan Malaysia (KPM) disaran menyiapkan generasi murid yang kompeten dan bersedia menghadapi realiti baharu pendidikan.

Katanya, ia termasuk berdepan era industri 4.0 (IR4.0), Program Transformasi Sekolah 2025 (TS25), digitalisasi pendidikan dan cabaran bidang VUCA iaitu Volatility, Uncertainty, Complexity dan Ambiguity.

“Ini menuntut para guru bersedia dengan kompetensi diri dan bersedia berubah untuk masa depan pendidikan yang lebih baik dan mesra warga pendidik,” katanya dalam satu kenyataan.

Selain itu, Ustaz Mohd Azizee mengingatkan, elemen keinsanan tidak diabaikan untuk membina ‘insaniyatul insan’ di kalangan murid sejajar dengan Falsafah Pendidikan Kebangsaan ke arah membina satu tamadun bangsa yang unggul.

“iGuru akan terus berjuang untuk memartabatkan makna pendidikan bukan sahaja daripada sudut fizikal tetapi yang lebih utama adalah inti dan roh pendidikan.

“Seluruh pendidik wajib menjadikan akal, jiwa dan otak mereka adalah otak dan jiwa mendidik,” katanya.

Tidak hanya itu, beliau berkata, iGuru juga akan terus menyuarakan dengan tegas isu yang melibatkan kepentingan pendidikan dan warga pendidik.

“iGuru juga akan berusaha menggerakkan usaha memperkasa sekolah kebangsaan sebagai sekolah pilihan semua kaum demi mewujudkan satu aliran pendidikan demi perpaduan semua kaum.

“Semoga warga guru cekal dan istiqamah dalam melaksanakan tugas mendidik dan menta’dib murid. Selamat menempuh tahun baharu dengan semangat baharu, jiwa mendidik dan minda positif dan kreatif,” katanya.


Permohonan Pejuang sertai PN ditolak

BANGI, 28 Syaaban 1444H, Selasa – Perikatan Nasional (PN) menolak permohonan Parti Pejuang Tanah Air (Pejuang) untuk menyertai gabungan politik itu.

Setiausaha Agung PN, Datuk Seri Hamzah Zainuddin berkata, perkara itu diputuskan dalam mesyuarat Majlis Tertinggi Parti PN yang dipengerusikan Tan Sri Muhyiddin Yassin, semalam.

Mesyuarat itu turut dihadiri Presiden PAS, Tan Sri Abdul Hadi Awang , Presiden Gerakan, Datuk Dr Dominic Lau dan semua wakil parti-parti anggota PN.

“Majlis Tertinggi telah membuat keputusan menolak keputusan kemasukan parti Pejuang Tanah Air ke Perikatan Nasional,” katanya dalam kenyataan, hari ini.

Sebelum ini, Presiden Pejuang, Datuk Seri Mukhriz Mahathir memaklumkan, pihaknya sudah mengutuskan surat kepada Muhyiddin selaku Pengerusi PN supaya partinya diterima sebagai anggota gabungan itu.

Beliau dilaporkan berkata, pertimbangan dibuat selepas pihaknya mendapati tidak memadai kerjasama pakatan pilihan raya diwujudkan hanya untuk mengelakkan pertindihan kerusi yang ditandingi, terutama ketika perlu menggunakan lambang berasingan oleh kedua-dua pihak.

Dalam pada itu, Hamzah memaklumkan, Majlis Tertinggi PN turut membuat ketetapan mengekalkan penggunaan lambang PN dalam Pilihan Raya Negeri (PRN) di Kedah, Selangor, Pulau Pinang dan Negeri Sembilan.

Sementara, di Kelantan dan Terengganu pula kekal menggunakan lambang parti PAS, katanya.

“Majlis Tertinggi turut mengarahkan jentera pilihan raya di enam negeri tersebut agar memperkukuhkan persiapan dan kesiapsiagaan di tahap tertinggi,” katanya.

Beliau turut mengumumkan pelantikan Datuk Seri Muhammad Sanusi Md Nor sebagai Ketua Pengarah Pilihan Raya PN, Pengerusi Badan Perhubungan PN Sabah, Datuk Seri Ronald Kiandee dan Pengerusi Badan Perhubungan PN Wilayah Persekutuan, Datuk Dr Mohd Radzi Jidin.

Turut diputuskan ialah pelantikan Mohamad Siddiq Mohd Azani dan Muhd Khidir Izaidin sebagai Penolong Setiausaha Eksekutif PN, katanya.


Kerangka Perlembagaan masih terjamin walaupun proklamasi darurat

BANGI, 11 Rejab 1442H, Selasa – Kerangka Perlembagaan masih terjamin walaupun Yang di-Pertuan Agong mengisytiharkan proklamasi darurat di negara ini.

Ia bermakna, undang-undang serta Parlimen tidak tergantung, malah masih berjalan mengikut kerangka dan dilindungi Perlembagaan, kata Pengarah Institut Tamadun dan Kajian Strategik Universiti Malaysia Pahang (UMP), Datuk Profesor Madya Dr Wan Ahmad Fauzi Wan Husain.

Bagaimanapun, merujuk Perkara 150 Fasal (6A), Fasal 5 di bawah peruntukan itu tidak boleh memperluas kuasa Parlimen mengenai hukum Syarak, adat Melayu atau berkaitan hal ehwal adat anak negeri Sabah dan Sarawak.

Katanya, Fasal 6 juga tidak boleh mensahkan mana-mana peruntukan yang tidak selaras dengan peruntukan Perlembagaan mahupun ia berkaitan dengan agama, kewarganegaraan atau bahasa.

“Jadi kalau kita lihat, unsur ini adalah unsur watan. Unsur lama yang menyentuh pada kedaulatan negara kita.

“Ini kerana kedaulatan negara kita walaupun terletak pada Raja-Raja, tetapi posisi Raja-Raja tidak boleh dipisah dengan agama,” katanya dalam Wacana Dasar 4.0 di TV Pertiwi, malam tadi.

Mengulas mengenai kuasa Yang di-Pertuan Agong dalam mengisytiharkan darurat, Dr Wan Ahmad Fauzi berkata, Perkara 150 Fasal 8 menjelaskan keputusan baginda tidak boleh dicabar jika ia sudah berpuas hati, sesuai dengan kedudukan kedaulatan Perlembagaan iaitu Raja-Raja.

Ini kerana, kuasa mengisytihar darurat terletak pada prerogatif Yang di-Pertuan Agong, di mana baginda melaksanakan kuasa itu atas budi bicaranya.

“Kita lihat kuasa Agong isytiharkan darurat bukan hanya satu tempat sahaja, tetapi seluruh Persekutuan. Jadi, kuasa tersebut tak diberi kepada Raja.

“Dalam Undang-Undang Tubuh Negeri, tiada kuasa seumpama itu diberikan kepada Raja-Raja kerana kuasa tersebut ada pada Yang di-Pertuan Agong,” katanya.

Beliau berkata, Perlembagaan meletakkan kedudukannya sebagai undang-undang tertinggi.

“Itulah maksudnyaa keluhuran Perlembagaan, di mana kita ada Parlimen. Namun, Parlimen bukan dewan tertinggi yang mengatasi kedaulatan Raja-Raja.

“Ada perkara Parlimen boleh gubal undang-undang tetapi tertakluk kepada perkenan Majlis Raja-Raja.

“Begitu juga dalam Perlembagaan, walaupun ia dijamin oleh Perkara 4 tetapi Perlembagaan menjamin kedaulatan Raja-Raja,” katanya.


Pesawat UAE bawa pelancong negara haram Israel ke Dubai

DUBAI, 23 Rabiulawal 1442H, Isnin – Penerbangan pertama yang membawa pelancong negara haram Israel ke Emiriah Arab Bersatu (UAE) mendarat, semalam di Emirat Dubai, tanda terbaharu perjanjian normalisasi yang dicapai antara kedua-dua negara.

Penerbangan FlyDubai No FZ8194 mendarat di Lapangan Terbang Antarabangsa Dubai tepat jam 5.40 petang waktu tempatan (9.40 malam waktu Malaysia), membawa para pelancong ke kota yang dipenuhi bangunan pencakar langit setelah perjalanan selama tiga jam.

Syarikat penerbangan tambang murah sebelumnya telah menghantar salah satu pesawat Boeing 737 ke Lapangan Terbang Antarabangsa Ben-Gurion di Tel Aviv pada awal pagi Ahad untuk mengambil penumpang.

Penerbangan itu terbang melintasi Arab Saudi dan kemudian ke perairan Teluk Arab untuk sampai ke UAE.

UAE dan Israel telah bersetuju untuk melancarkan penerbangan komersial biasa antara negara mereka tidak lama lagi, sementara penerbangan baru-baru ini telah membawa delegasi perniagaan dan pemerintah.

FlyDubai merancang untuk memulakan penerbangannya ke Tel Aviv akhir bulan ini. Syarikat penerbangan itu mengatakan bahawa penerbangan pada hari Ahad sebagai ‘piagam’ bagi pelancong yang masuk.

Ini berlaku ketika Israel dan UAE, yang telah bertahun-tahun menjalin hubungan rahsia, membuat hubungan diplomatik secara terbuka.

UAE menandatangani perjanjian normalisasi dengan Israel bersama Bahrain dalam upacara di White House pada bulan September, menjadikan mereka negara Arab ketiga dan keempat yang kini berdamai dengan Israel.

Mesir dan Jordan sebelumnya menandatangani perjanjian damai, UAE mengatakan pihaknya menjangka akan mengadakan perdamaian ‘hangat’ dengan Israel.

Emirates juga berharap kesepakatan itu dapat membantu usahanya untuk membeli jet tempur F-35 canggih dari Amerika Syarikat. Perjanjian itu juga menyatukan tiga negara yang tetap curiga terhadap Iran.

Namun, perjanjian tersebut tidak membahas konflik selama puluhan tahun antara Israel dan Palestin, yang melihat perjanjian itu sebagai tikaman dari rakan Arab dan pengkhianatan terhadap perjuangan mereka untuk sebuah negara Palestin. – Agensi


IMF lulus pinjaman AS$15.6 billion kepada Ukraine

KYIV,10 Ramadan 1444H, Sabtu – Tabung Kewangan Antarabangsa (IMF) meluluskan program pinjaman sebanyak AS$15.6 billion kepada Ukraine bagi menyokong pembangunan semula negara itu selepas berdepan pencerobohan Russia sejak 13 bulan lalu.

IMF dalam kenyataan memaklumkan, kelulusan berkenaan membenarkan pengeluaran segera bernilai AS$2.7 billion kepada Kyiv yang boleh digunakan untuk sektor-sektor penting.

Program Kemudahan Dana Lanjutan (EFF) itu merupakan program pembiayaan konvensional dan yang pertama diluluskan oleh IMF bagi negara yang terlibat dalam peperangan berskala besar.

Timbalan Pengarah Urusan IMF, Gita Gopinath berkata, program baharu empat tahun itu berdepan risiko tinggi namun bertujuan membantu kestabilan makroekonomi dan kewangan serta melaksanakan pembaharuan struktur kritikal ketika perang berterusan.

Katanya, lebih banyak ‘pembaharuan struktur’ dilakukan untuk menyokong pertumbuhan yang mampan dan pembinaan semula selepas perang, serta memudahkan laluan Ukraine ke penyertaan Kesatuan Eropah (EU).

“Pencerobohan Russia ke atas Ukraine memberi kesan ekonomi dan sosial yang dahsyat,” katanya.

Sementara itu Presiden Ukraine, Volodymyr Zelenskiy mengalu-alukan pembiayaan baharu tersebut.

Katanya, bantuan berkenaan penting dalam perjuangan menentang pencerobohan Russia.

“Sama-sama kita menyokong ekonomi Ukraine dan kita akan bergerak bersama-sama untuk mencapai kemenangan,” katanya dalam ciapan di Twitter.

Dalam pada itu, Setiausaha Perbendaharaan Amerika Syarikat (AS), Janet Yallen pula berkata, pakej pembiayaan ini akan membantu menjaminkan kestabilan ekonomi dan kewangan serta menetapkan asas kepada pembinaan semula dalam jangka masa panjang. – Agensi


Sistem kesihatan di Gaza hampir lumpuh

GAZA, 8 Rabiulakhir 1442H, Selasa – Pertubuhan Kesihatan Sedunia (WHO) memberi amaran – sistem penjagaan kesihatan di Semenanjung Gaza hampir lumpuh akibat pengepungan negara haram Israel.

Situasi itu semakin bertambah buruk apabila kes coronavirus – yang meragut nyawa 1.4 juta penduduk dunia – kini turut meningkat di wilayah itu.

Penyelaras kesihatan kecemasan WHO di Gaza, Abdelnaser Soboh mengingatkan dalam tempoh seminggu, kes-kes kritikal tidak akan dapat ditangani.

Sebelum ini, anggota pasukan petugas pandemik kawasan kepungan berkenaan, Abdelraouf Elmanama berkata, dari 100 ventilator Gaza, 79 sudah diambil oleh pesakit COVID-19.

“Dalam 10 hari, sistem kesihatan tidak dapat menyerap kenaikan tersebut dan mungkin ada kes yang tidak akan mendapat tempat di unit rawatan rapi (ICU),” katanya.

Kawasan kepungan ini adalah rumah kepada sekitar dua juta orang yang tinggal berdekatan dan mudah dijangkiti.

Pengepungan Israel selama 14 tahun di Semenanjung Gaza telah menyebabkan perkhidmatan perubatannya hancur dan kawasan itu kekurangan bahan bakar yang teruk. – Agensi


Anwar cabar pembangkang kemuka usul undi tak percaya

BUKIT MERTAJAM, 15 Syawal 1444H, Sabtu – Perdana Menteri, Datuk Seri Anwar Ibrahim mencabar pihak yang mahu menjatuhkan Kerajaan Persekutuan supaya mengemukakan usul undi tidak percaya terhadapnya pada persidangan Parlimen 22 Mei akan datang.

Ahli Parlimen Tambun itu berkata, beliau perlu menghentikan perbincangan mengenai konspirasi untuk menjatuhkan kerajaan perpaduan, yang boleh mensabotaj dan menjejaskan kestabilan pentadbiran persekutuan.

“Saya cabar mereka yang mahu jatuhkan kerajaan perpaduan, saya akan berdepan dengan anda semua, bawa usul semasa persidangan Parlimen tetapi dengan satu syarat – biarlah ini yang terakhir supaya kita boleh fokus membangunkan negara,” katanya.

Beliau turut memberi amaran kepada pembangkang supaya tidak mensabotaj Kerajaan Persekutuan dan menegaskan pihaknya akan mengambil tindakan sewajarnya tanpa kompromi.

Anwar berkata, beliau memilih untuk berdepan dengan pembangkangnya di Parlimen, tidak seperti perdana menteri sebelum ini.

Tegasnya, kerajaan perpaduan yang diterajuinya masih kukuh dengan sokongan 148 Ahli Parlimen dan menegaskan kerajaan masih utuh.

Anwar merujuk kepada laporan sebuah portal bahawa sekumpulan Ahli Parlimen Barisan Nasional yang sebelum ini menyokong Tan Sri Muhyiddin Yassin sebagai perdana menteri selepas Pilihan Raya Umum ke-15 (PRU15) terlibat dalam komplot untuk menggulingkan kerajaan perpaduan.

Pada 25 April, Timbalan Perdana Menteri Datuk Seri Fadillah Yusof, yang merupakan daripada Gabungan Parti Sarawak (GPS), menafikan sebarang hasrat untuk menjatuhkan kerajaan perpaduan pimpinan Anwar.

Beliau berkata, pemimpin GPS, termasuk Perdana Menteri Sarawak, Tan Sri Abang Johari Tun Openg dan beliau sendiri, telah berulang kali menjelaskan bahawa keutamaan mereka adalah kestabilan politik.

Pada 28 April lalu, Menteri Dalam Negeri Datuk Seri Saifuddin Nasution Ismail, yang juga Setiausaha Agung Pakatan Harapan, berkata, kerajaan perpaduan masih utuh dan berfungsi.

Beliau secara terang-terangan menolak ancaman yang dikhabarkan untuk menjatuhkan dan memecat Anwar.


Vaksin kanak-kanak penting untuk fasa peralihan ke endemik: KKM

KUALA LUMPUR, 9 Syaaban 1443H, Sabtu – Pengambilan vaksin COVID-19 amat penting bagi kalangan kanak-kanak yang berumur lima hingga 11 tahun terutamanya semasa negara akan memulakan fasa peralihan ke endemik 1 April depan, menurut Kementerian Kesihatan (KKM).

KKM menerusi catatan di akaun Facebook rasminya hari ini berkata kanak-kanak kini merupakan golongan yang lebih berisiko mendapat jangkitan COVID-19.

Menurutnya ini memandangkan mereka yang berumur 11 tahun dan ke bawah belum mendapat perlindungan sewajarnya berbanding dengan kumpulan umur lebih tinggi yang telah mendapat vaksinasi.

“Kadar kemasukan kanak-kanak ke wad PICU (Unit Rawatan Rapi Pediatrik) akibat COVID-19 meningkat sebanyak 94 peratus untuk kesemua kategori tiga hingga lima, dengan peningkatan ketara untuk kategori empat sebanyak 200 peratus, diikuti kategori lima sebanyak 125 peratus,” menurut kenyataan itu.

Justeru KKM sekali lagi menasihatkan ibu bapa untuk mengambil vaksin untuk anak-anak bagi melindungi mereka daripada varian Omicron yang boleh membawa maut dari jangkitan COVID-19 dan komplikasinya iaitu Multi System Inflammatory Syndrome in Children atau MIS-C. – Bernama


Gempat bumi Filipina: 10 maut, lebih 300,000 penduduk terjejas

MOSCOW, 2 Muharram 1444H, Ahad – Gempa bumi yang melanda Filipina awal minggu ini telah menjejaskan lebih 314,000 penduduk, dan angka kematian mencecah 10 orang, menurut Majlis Pencegahan dan Pengurusan Risiko Bencana Nasional (NDRRMC) pada Ahad.

Lebih 21,800 rumah rosak manakala 48 bandar dan majlis perbandaran mengalami gangguan bekalan elektrik, lapor Sputnik.

Gempa berukuran tujuh pada skala Richter itu berlaku di wilayah Abra, Luzon dan Metropolitan Manila di utara Filipina pada 27 Julai, dengan pusat gempa terletak pada kedalaman 17 kilometer.

Sebanyak 798 gegaran susulan turut dilaporkan berlaku. – Bernama


Kerajaan pertahan sekolah vernakular di mahkamah

BANGI, 28 Ramadan 1442H, Isnin – Kerajaan berpendirian bahawa sekolah vernakular berhak wujud dalam sistem pendidikan.

Putrajaya dalam hujah pembelaan yang dikemukakan Jabatan Peguam Negara kepada Mahkamah Tinggi bulan lepas berkata, Kementerian Pendidikan dan kerajaan berhujah sekolah kebangsaan Cina dan Tamil tidak bertentangan dengan Perlembagaan.

Menjawab tindakan guaman tiga pertubuhan berhubung kes itu, kerajaan turut berhujah sistem pendidikan mengambil kira banyak faktor, oleh itu ia isu yang tidak boleh diadili di mahkamah.

Kertas mahkamah juga menyatakan plaintif – Gabungan Pelajar Melayu Semenanjung (GPMS), Majlis Pembangunan Pendidikan Islam Malaysia (MAPPIM) dan Gabungan Persatuan Penulis Malaysia (GAPENA) tiada ‘locus standi’ untuk memulakan tindakan mahkamah itu.

Sebelum ini, tiga kumpulan berkenaan memfailkan tuntutan mereka meminta mahkamah mengisytiharkan Seksyen 2, 17 dan 28 Akta Pendidikan, yang membenarkan penubuhan sekolah vernakular menggunakan bahasa Cina dan Tamil sebagai bahasa utama, tidak konsisten dengan Perkara 152(1) Perlembagaan Persekutuan.

Mereka juga mahu mahkamah mengisytiharkan kewujudan sekolah berkenaan bertentangan dengan Perkara 5, Perkara 8, Perkara 19, Perkara 11, dan Perkara 12 Perlembagaan, iaitu Kebebasan Diri, Kesamarataan, Kebebasan Bersuara, Kebebasan Beragama, dan Hak Berkenaan Pendidikan.

Ketiga-tiga pertubuhan itu juga mahu kerajaan mengambil langkah memastikan kewujudan sekolah berkenaan mematuhi Perkara 152(1) Perlembagaan dalam tempoh enam bulan, sekiranya keputusan mahkamah memihak kepada mereka.

Selain itu, plaintif berhujah kewujudan sekolah kebangsaan yang menggunakan bahasa Cina dan Tamil sebagai bahasa pengantara adalah keputusan dasar tetapi tidak konsisten dengan Perlembagaan.

Memetik laporan FMT, Peguam Mohamed Haniff Khatri Abdulla yang mewakili plaintif berkata, ahli mereka adalah pembayar cukai yang menyumbang kepada sara sekolah vernakular.

Sementara itu, Majlis Bahasa Cina Malaysia; Malaysia Tamil Neri Kalagam dan Gabungan Persatuan Bekas Pelajar Sekolah Tamil Malaysia – antara pertubuhan yang dinamakan sebagai defendan – dalam hujah mereka berkata, cukai yang dikutip daripada orang bukan Islam juga digunakan untuk mendanai sekolah agama Islam.

Peguam mereka, T Gunaseelan berkata, beliau diarah untuk membatalkan beberapa perenggan dalam penyata tuntutan plaintif yang sudah dipinda.

Hakim Mohd Nazlan Mohd Ghazali menetapkan pengurusan kes pada 25 Mei.

Beliau juga menetapkan perbicaraan akan berlangsung selama empat hari bermula 22 November.


Jangan politikkan undi 18 – Wan Junaidi

KUCHING,1 Rabiulakhir 1443H, Sabtu – Ahli politik perlu berhenti mempolitikkan isu berkaitan Undi 18 kerana ia boleh menimbulkan kekeliruan yang tidak perlu di samping membawa kepada penyebaran maklumat yang tidak tepat dalam kalangan rakyat.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata punca Undi 18 tidak dapat dilaksanakan sebelum 31 Dis adalah disebabkan Suruhanjaya Pilihan Raya (SPR) masih belum bersedia untuknya.

“SPR masih belum bersedia.. dari segi pelaksanaannya, terutama berhubung sistemnya, bukannya sebab kerajaan takut untuk membenarkan individu berumur 18 tahun untuk mengundi,” katanya dalam kenyataan hari ini.

Pada 3 Nov lepas Wan Junaidi memberitahu Dewan Rakyat bahawa pindaan kepada perlembagaan persekutuan berkaitan penurunan umur layak mengundi kepada 18 tahun tidak dapat dilaksanakan sebaik sahaja Rang Undang-undang itu diluluskan pada 2019 memandangkan beberapa perkara perlu diselesaikan terlebih dahulu.

Wan Junaidi menjelaskan bahawa semasa Perlembagaan Persekutuan dipinda untuk menurunkan umur layak mengundi kepada 18 tahun, ia hadir serentak dengan peraturan berkaitan pendaftaran pengundi secara automatik.

“Sehubungan itu ada banyak aspek pelaksanaan dan berkaitan sistem yang perlu diselesaikan oleh SPR terlebih dahulu, seperti soal logistik, pendaftaran pengundi serta mengemas kini senarai pengundi,” tambahnya.

Beliau berkata, sebenarnya untuk berlaku adil kepada SPR, sebaik sahaja pindaan Rang Undang-undang berkenaan diluluskan pada 2019, SPR diberi masa sehingga 2023 – cukup masa untuk rancangan awal yakni menyediakan ia untuk diguna pakai pada Pilihan Raya Umum ke-15.

Katanya berdasarkan kepada fakta berhubung tempoh masa yang dikemukakan oleh SPR, proses berkenaan dijangka siap sepenuhnya pada 22 Sept depan bagi membolehkan sistem itu berjalan dengan lancar.

“Banyak perkara berlaku dalam tempoh itu – daripada perubahan dalam pentadbiran kerajaan kepada wabak COVID-19, yang menganggu proses pelaksanaan.

“Namun apapun SPR tetap akan mematuhi keputusan Mahkamah Tinggi Kuching untuk melaksanakan penurunan umur layak mengundi dari 21 kepada 18 selewat-lewatnya 31 Dis,” katanya.

Wan Junaidi berkata pelaksanaan Undi 18 dan pendaftaran automatik pengundi akan menyaksikan peningkatan lebih 40 peratus kepada 21.2 juta pengundi berdaftar berbanding 14.9 juta dalam pilihan raya umum ke-14.

“Akibatnya SPR akan menghadapi tugas besar untuk membersihkan senarai itu bersama-sama agensi lain yang berkaitan iaitu Jabatan Pendaftaran Negara, Kementerian Kesihatan dan Jabatan Penjara untuk memastikan hanya mereka yang layak, mengundi dalam senarai itu,” tambahnya. – Bernama


Budaya politik ‘jatuh-menjatuh’ bukan matlamat perjuangan Islam

Oleh Siti Hafidah Abd Ghaffar

BANGI, 13 Zulkaedah 1442H, Rabu – Senario politik ‘jatuh-menjatuh’ yang berlaku sekarang ini sangat menyimpang daripada matlamat sebenar perjuangan politik dalam Islam – agama yang lengkap dan sempurna menyeru ke arah suatu bentuk naungan jaminan survival masyarakat dalam sesebuah negara.

Kesal dengan situasi itu, Ketua Pemuda Parti Barisan Jemaah Islamiah Se-Malaysia (BERJASA) Pusat, Ustaz Fahmi Bazlan Muda berkata, seharusnya idea ataupun sikap yang tidak wajar ini segera dibanteras daripada terus menerajui kepimpinan negara.

Beliau menegaskan, kepimpinan yang terbaik mempunyai matlamat jelas, agenda tersusun serta usaha berterusan bagi memelihara kesejahteraan negara dan seterusnya memacu ke arah menjamin masa depan untuk tanah air, rakyat dan bangsa khusus umat Islam sebagai masyarakat majoriti.

“Saya benar-benar kecewa melihat situasi yang berlaku sebelum ini, sedangkan sikap yang harus diambil sebagai pimpinan yang mewakili amanat rakyat adalah bersama dan bersatu mengembleng tenaga, mencurah idea, memberikan sokongan moral kepada kepimpinan Perdana Menteri.

“Khususnya dalam berdepan dengan pelbagai krisis yang sedang melanda negara,” katanya ketika dihubungi Ismaweb.net hari ini.

Beliau berkata demikian ketika diminta mengulas mengenai pergolakan dalaman membabitkan pucuk pimpinan UMNO.

Mengulas lanjut, Ustaz Fahmi mendakwa, keputusan terdahulu – pemimpin UMNO – benar-benar menjejaskan kestabilan program pemulihan negara, sekali gus membuka ruang kepada usaha berterusan daripada pihak berkepentingan yang ingin melihat kerajaan Melayu Islam terus lemah dan gagal dalam mengurus negara.

Bagaimanapun beliau berkata, situasi kali ini adalah sangat positif kerana arus perjuangan beragenda yang cuba digerakkan oleh sebahagian daripada pimpinan UMNO, berjaya mengembalikan majoriti Ahli Parlimen mereka ke landasan perjuangan yang lebih meletakkan nasib serta masa depan negara dan rakyat.

“Syabas dan tahniah kepada kepimpinan UMNO yang sedar dan kembali memberikan sokongan kepada Perdana Menteri, Tan Sri Muhyiddin Yassin,” katanya.


Kazakhstan hapus hukuman mati

NUR-SULTAN, 18 Jamadilawal 1442H, Sabtu – Kazakhstan memutuskan untuk menghapuskan hukuman mati mandatori, tulis sebuah notis di laman web Presiden hari ini.

Pengumuman itu sekali gus menjadikan pembekuan hukuman mati selama hampir dua dekad di negara Asia Tengah itu.

Dalam notis sama, Presiden Kassym-Jomart Tokayev telah menandatangani suatu dokumen pengesahan berkaitan Protokol Pilihan Kedua dalam Perjanjian Antarabangsa mengenai Hak Sivil dan Politik di Parlimen.

Dokumen berkenaan mengandungi pemansuhan hukuman mati.

Pelaksanaan hukuman mati itu ditangguhkan di Kazakhstan dari tahun 2003, namun mahkamah tetap meneruskan hukuman itu ke atas tahanan penjara, termasuk mereka yang terbabit jenayah keganasan.

Sebelum ini, seorang lelaki bersenjata, Ruslan Kulekbayev didapati membunuh lapan anggota polis dan dua orang awam ketika kejadian amukan di bandar Almaty pada 2016.

Ruslan adalah antara banduan yang bakal dihukum mati sekiranya hukuman mati tidak dimansuhkan.

Dia kini menjalani hukuman penjara seumur hidup. -Agensi


Mufti Damsyik maut letupan bom kereta

DAMSYIK, 6 Rabiulawal 1442H, Jumaat – Mufti Damsyik, Sheikh Mohammad Adnan al-Afiouni terkorban dalam serangan bom pada Khamis, lapor agensi berita Syria, SANA.

“Adnan meninggal dunia akibat ‘daripada satu bahan letupan diletakkan pada keretanya’ di bandar Qudsaya, barat laut Damsyik,” lapor SANA yang memetik Kementerian Wakaf.

Laporan SANA bagaimanapun tidak mengenal pasti siapa suspek kejadian itu.

Sehingga kini tidak ada kumpulan yang segera mengaku bertanggungjawab berhubung letupan itu.

Badan pemantau hak asasi manusia Syria memberitahu, beliau memainkan peranan penting dalam mencapai persepakatan dengan pejuang yang memberontak di pinggir ibu negara itu sepanjang sembilan tahun krisis perang berlanjutan.

Kejadian letupan jarang berlaku di sekitar ibu kota sejak tentera kerajaan berjaya mengusir para pejuang dan jihad dari bandar raya itu pada tahun 2018.

Selepas satu siri kemenangan tentera yang disokong oleh sekutu utama Russia, kerajaan berjaya menguasai semula kira-kira 70 peratus negara itu, kata badan pemantau itu.

Katanya, perang di Syria telah mengorbankan lebih 380,000 orang dan berjuta-juta lagi hilang tempat tinggal sejak tahun 2011 dengan penindasan protes antikerajaan. – Agensi


‘Adakah nampak bodoh guna bahasa Melayu di luar negara?’

ADAKAH kita nampak bodoh menggunakan Bahasa Melayu di luar negara? Sedangkan pemimpin dunia lain begitu cerdik dan nampak cerdik menggunakan bahasa ibunda mereka di luar negara.

Saya menyokong sepenuhnya kenyataan Perdana Menteri, mengenai penggunaan bahasa Melayu dalam semua urusan rasmi kerajaan di luar negara, bagi  tujuan memperkasa bahasa kebangsaan.

Menurut PM, jika negara tuan rumah menggunakan bahasa Inggeris, maka Malaysia mempunyai pilihan untuk menggunakan bahasa Inggeris atau bahasa Melayu.

Untuk persidangan antarabangsa pun mulai sekarang, Malaysia akan gunakan bahasa Melayu. Tidak ada sebab kenapa kita rasa janggal berbahasa Melayu di luar negara.

Dalam lawatan kerja PM ke negara gajah putih baru-baru ini, pemimpin Thailand bercakap bahasa Siam dan ia diterjemahkan kepada bahasa Melayu.

Sama juga jika kita cakap bahasa Inggeris, ia perlu diterjemahkan ke dalam bahasa Siam.

Jadi PM kita mengambil pendekatan menggunakan bahasa Melayu. Syabas!

Mengulas lanjut, PM berkata, bahasa Melayu mampu menjadi bahasa Asean memadangkan majoriti negara Asean boleh berbahasa Melayu. Misalnya, Indonesia, Brunei, selatan Thailand, selatan Filipina, Melayu Kemboja semua boleh berbahasa Melayu.

Tahniah! Inilah pemimpin yang kita nantikan selama ini.

Sepatutnya perkara ini telah lama dilakukan dan dikuatkuasakan oleh pemimpin terdahulu. Malangnya, semua mereka mahu menunjukkan lagak tersendiri. Biar nampak pandai.

Kononnya, jika tidak menggunakan bahasa Inggeris nampak bodoh. Mahu tidak mahu, kena guna bahasa Inggeris baru nampak ‘pandai’

Walhal pemimpin negara dunia yang lain, menggunakan bahasa ibunda mereka, tetap nampak pandai, malah dihormati. Bila lagi mahu menunjukkkan dan mengembangkan bahasa sendiri jika bukan di pentas dunia.

Siapa pandai dan siapa bodoh sebenarnya?

Perkara ini bukanlah asing, kebanyakan negara di dunia ini menggunakan bahasa mereka ketika berada di luar negara. Kenapa kita perlu terhegeh-hegeh menggunakan bahasa Inggeris?

Saya tidak menafikan sama sekali kepentingan belajar dan memahami bahasa Inggeris (bahasa asing) kerana dituntut dalam Islam.

Tetapi jangan sampai kera di hutan disusukan, anak di rumah mati tak makan.

Saya tidak dapat lupakan perdebatan antara Perdana Menteri Turki, Erdogen dengan presiden Israel, Shimon Perez Januari 2009, Davos, Swiss, ketika sepentas membahaskan Forum Ekonomi Dunia.

Kedua-dua pemimpin ini menggunakan bahasa ibunda, iaitu bahasa negara masing-masing.

Kita dapati ketika itu suasana menjadi tegang dalam perdebatan tersebut, kelam kabut, penterjemah menterjemahkan bahasa ibunda itu, agar segera difahami.

Paling menarik sekali melihat aksi walk-out dari Erdogan ketika perdebatan menjadi panas.

Disitulah izzah (kemuliaan) seorang muslim diperlihatkan oleh seorang Perdana Menteri Turki, Recep Tayyip Erdogan. Bukan sahaja bangga dengan identiti negaranya, malah begitu berani.

Dalam kata lain, bukan soal bahasa Inggeris itu yang menjadi isu sangat. Persoalan pokok, sejauh mana kita berjaya menjadikan diri kita penting.

Jika kita berjaya menjadikan diri kita itu penting, cakaplah bahasa apa sekalipun, termasuk bahasa Jawa, pasti akan menjadi perhatian.

Dalam keadaan serba canggih ini, apa yang tidak boleh diterjemahkan.

Hairannya, kita begitu berlagak menggunakan bahasa Inggeris ketika urusan rasmi luar negara. Malah, kadangkala terpaksa memutarkan lidahnya supaya kedengaran sebiji sebutannya seperti orang putih.

Amat memualkan apabila mendengar ada DJ radio berbahasa Inggeris di negara kita, terpaksa ditegur, oleh kerana mahukan dengungnya (accent) berbunyi Inggeris, sebutan ringgit menjadi ringit. Mangkuk hayun mereka ini.

Justeru, sudah sampai masanya, kita bermula daripada sekarang, meskipun sudah terlambat, untuk segera memperkasakan Bahasa Melayu, antara bahasa terbesar dunia ini.

Bila lagi mahu mengembangkan bahasa yang pernah menjadi lingua franca ini. Bahasa Melayu adalah antara bahasa dunia yang paling banyak dipertuturkan.

Lihat sahaja negara jiran kita seperti Indonesia dan Thailand, begitu bangga dengan bahasanya. Rakyatnya tanpa mengira bangsa fasih bertutur dalam bahasa kebangsaan mereka.

Peliknya kita hari ini masih ramai rakyat Malaysia yang tidak boleh bertutur dalam bahasa Melayu.

Maka, sudah sampai masanya bahasa Melayu ini didaulatkan kerana ia bahasa negara.

Langkah pertama, jika mahu BM didaulatkan di luar negara pastikan ia didaulatkan dalam negara. Pastikan penyampaian, nama bangunan, iklan dan apa juga pengumuman dibuat dalam Bahasa Melayu.

Kedua, perkasakan BM semua peringkat, terutama di sekolah vernakular dan sekolah antarabangsa. Jika tidak dapat dijadikan Bahasa pengantar, tambahan masa pembelajaran dan pengajaran BM mesti buat tanpa tolak ansur.

Setakat ini, arahan kerajaan untuk menambah Bahasa Melayu di SJKC ditentang habis-habisan oleh persatuan ultra kiasu Cina atas alasan ia akan menjejaskan pengajaran dan pembelajaran Bahasa Cina.

Ultra kiasu ini jauh lebih mementingkan bahasa ibunda mereka daripada bahasa negara. Wajarkah mereka ini dilayan seperti warganegara ada tinggal di bumi bertuah ini?

Sangat berbeza perwatakan Cina daripada Sekolah Kebangsaan dengan Cina SJKC. Cina Sekolah Kebangsaan, amat mudah mesra bergaul dengan Melayu berbanding Cina SJKC, jika tidak percaya, cuba buat kajian

Ketiga, jadikan kebolehan berbahasa Melayu sebagai syarat untuk menjadi warganegara Malaysia. Selagi rakyat Malaysia tidak boleh berbahasa Melayu dengan baik, mereka hanya wajar diiktiraf sebagai rakyat Malaysia

Mereka yang mahu menjadi penduduk tetap mesti dijadikan syarat bahasa.

Hari ini kecoh, ultra kiasu mahukan mereka yang berkahwin dengan orang luar negara, diterima kerakyatan secara otomatik? Persoalannya, kenapa syarat fasih bahasa Melayu tidak dikenakan?

Kerajaan Indonesia menyebut dengan jelas, pemohon yang mengajukan permohonan menjadi warganegara Indonesia harus sudah dapat berbahasa Indonesia secara pasif dan aktif. meskipun belum fasih. Kerana bahasa Indonesia adalah bahasa persatuan.

Keempat, bahasa Melayu mesti diperjuangkan dan diletakkan sebagai bahasa saintifik serta diguna pakai dalam sistem pendidikan, pentadbiran malahan dalam semua agenda negara.

Bahasa Melayu ini bukan sahaja berperanan sebagai bahasa saintifik malah sebagai satu wahana buat masyarakat Malaysia bagi menyatupadukan pelbagai kaum dalam usaha mencapai perpaduan nasional seperti yang diharapkan dahulu.

Paling penting, orang Melayu itu sendiri jangan mudah lupa diri, kamu sebagai penutur asli bahasa ini seharusnya berusaha untuk mengekalkan bahasa ibunda kita supaya tidak lapuk dek zaman dan terus menjadi bahasa yang dihormati oleh orang lain.

Amat memualkan apabila orang Melayu sendiri tidak yakin dan tidak berasa bangga dengan bahasanya sendiri.

Kelima, berikan kuasa yang besar kepada Dewan Bahasa dan Pustaka (DBP) untuk memperkasakan bahasa Melayu di semua peringkat.

Syarat-syarat mesti dikenakan akan penggunaan bahasa Melayu dalam sebarang maklumat, iklan, nama bangunan, nama taman dan sebagainya.

Semua media berasaskan kaum, media massa, media cetak, stesen radio dan tv berasaskan kaum, mesti menyediakan ruangan alih bahasa atau terjemahannya dalam bahasa Melayu.

Percayalah, kita akan nampak lebih pandai jika menggunakan bahasa Melayu di luar negara, dan akan nampak bodoh bila terlalu mengagungkan bahasa penjajah ini.

Prof Dr Ridhuan Tee Abdullah


Keputusan Ahmad Jazlan tak jejas kerajaan PN

PERMAISURI, 26 Jamadilawal 1442 H, Ahad – Kerajaan Perikatan Nasional (PN) yang ada sekarang masih sah dan mempunyai bilangan Ahli Parlimen yang mencukupi, kata Menteri di Jabatan Perdana Menteri (Parlimen dan Undang-undang) Datuk Takiyuddin Hassan.

Beliau menegaskan walaupun Ahli Parlimen Machang dari Barisan Nasional (BN) Datuk Ahmad Jazlan Yaakob menarik diri daripada menyokong kerajaan PN, kedudukan kerajaan tidak terjejas.

“Saya dapat maklumat penarikan sokongan itu menerusi media semalam. Saya juga tidak faham matlamat atau niat beliau itu macam mana… apapun kerajaan yang ada sekarang ini sah dan mempunyai bilangan (Ahli Parlimen) yang cukup.

“Yang penting ialah kerajaan ini berfungsi dengan baik sejak bermula pada Mac hingga sekarang. Rakyat juga boleh melihat bagaimana kerajaan sedia ada ini berfungsi dengan baik. Jadi kami (kerajaan) akan terus berkhidmat melalui organisasi kerajaan di semua peringkat,” katanya.

Takiyuddin yang juga Setiausaha Agung PAS berkata demikian ketika ditemui pemberita selepas melakukan lawatan di Mahkamah Sesyen dan Majistret Setiu, di sini, hari ini.

Semalam Ahmad Jazlan mengumumkan keputusan menarik diri daripada menyokong kerajaan PN, selepas meletak jawatan Pengerusi Lembaga Minyak Sawit Malaysia (MPOB) awal bulan ini.

Pada masa ini Dewan Rakyat mempunyai 220 Ahli Parlimen berikutan kematian dua Ahli Parlimen iaitu Datuk Hasbullah Osman (BN-Gerik) dan Datuk Liew Vui Keong (Warisan-Batu Sapi). – Bernama


PN muktamadkan tiada kerjasama dengan GTA untuk PRU15

BANGI, 2 Rabiulakhir 1444H, Jumaat – Perikatan Nasional (PN) memutuskan untuk tidak menjalin kerjasama dengan Gerakan Tanah Air (GTA) bagi menghadapi Pilihan Raya Umum Ke-15 (PRU15).

Pengerusi PN, Tan Sri Muhyiddin Yassin berkata, keputusan itu dicapai selepas bertekad untuk bergerak ke hadapan bersama parti-parti komponen sedia ada.

“Tidak ada perbincangan untuk bekerjasama dengan GTA. Bukan PN tidak mahu ada kerjasama tetapi kita memutuskan untuk bergerak ke hadapan dengan apa yang sudah dirancang sejak awal,” katanya.

Sehubungan itu, beliau menafikan dakwaan PN ada perbincangan dengan GTA tetapi belum dimuktamadkan kerana ada isu belum selesai.

Terdahulu, Pengerusi Penaja GTA, Tun Dr Mahathir Mohamad berkata, pihaknya masih meneruskan perbincangan kerjasama dengan GTA dan akan menyelesaikan beberapa isu, selain akan memberikan masa kepada PN selama dua hari untuk memutuskannya.

Bagaimanapun, Muhyiddin berkata, beliau tidak mengetahui mengenai perbincangan itu kerana tiada dibawa ke Majlis Presiden PN.

“Tidak ada perbincangan dan tidak ada mesyuarat rasmi. Mungkin ada bincang di peringkat bawahan tetapi tidak sampai kepada majlis (presiden), saya tidak tahu,” katanya.


PRU DUN Sarawak: 1,866 pusat mengundi dibuka esok

BANGI, 12 Jamadilawal 1443H, Jumaat – Sebanyak 1,866 pusat mengundi dan 3,555 saluran akan dibuka untuk tujuan pengundian Pilihan Raya Umum (PRU) Dewan Undangan Negeri (DUN) Sarawak ke-12, esok.

Sehubungan itu, Suruhanjaya Pilihan Raya (SPR) berharap semua 1,213,769 pengundi dapat menjalankan tanggungjawab untuk keluar mengundi mengikut masa yang digalakkan seperti mana tercatat pada aplikasi MySPR Semak.

Setiausaha SPR, Datuk Indera Ikmalrudin Ishak berkata, pengundi masih boleh keluar mengundi mengikut kelapangan masa dari  jam 7.30 pagi hingga 5 petang atau mengikut waktu yang telah diwartakan sekiranya tidak dapat keluar mengundi pada masa digalakkan.

“SPR juga mengingatkan majikan supaya membenarkan pekerja mereka yang berdaftar sebagai pemilih untuk keluar mengundi pada PRU DUN Sarawak ke-12 esok.

“Mana-mana majikan yang tidak membenarkan suatu tempoh kepada pekerja mereka untuk keluar mengundi boleh diambil tindakan mengikut Seksyen 25(3) Akta Kesalahan Pilihan Raya 1954 yang memperuntukkan hukuman denda RM5,000 atau penjara selama setahun jika sabit kesalahan,” katanya dalam kenyataan, hari ini.

Beliau mengingatkan pengundi supaya wajib memakai pelitup muka, melalui proses saringan suhu badan, menggunakan pensanitasi tangan, merekodkan kehadiran dan mengamalkan penjarakan fizikal.

“Pengundi perlu melalui penggunaan pensanitasi tangan di empat stesen dalam pusat mengundi iaitu pintu masuk saluran, di dalam saluran (selepas proses mencelup jari dengan dakwat kekal iaitu sebelum menerima kertas undi) dan sebelum keluar dari pusat mengundi.

“Petugas pilihan raya akan memantau pergerakan pengundi bagi memastikan garis panduan ini dipatuhi sepanjang berada dalam pusat mengundi,” katanya.

Dalam pada itu, SPR turut mengingatkan semua pihak yang bertanding bahawa tempoh rasmi berkempen akan tamat pada 11.59 malam ini.

“Selepas tempoh itu berakhir, semua pihak hendaklah menghentikan sebarang bentuk aktiviti berkempen termasuk aktiviti merayu undi.

“Mana-mana pihak tidak boleh merayu undi termasuklah di luar pusat mengundi dan juga melalui saluran media sosial seperti Facebook, Twitter, Instagram dan lain-lain,” katanya.

SPR juga mengingatkan bahawa semua parti atau calon bertanding adalah dilarang untuk membuka, membina atau menyelenggara barung semasa hari mengundi, dan tindakan akan diambil jika terdapat mana-mana pihak melanggarnya.


Pakistan beli elektrik tambahan daripada Iran

ISLAMABAD, 23 Muharam 1445H, Khamis – Pakistan akan membeli lebih banyak bekalan elektrik tambahan daripada Iran ketika krisis tenaga semakin memuncak melanda negara itu.

Menteri Kewangan Pakistan dalam kenyataan memaklumkan, Jawatankuasa Penyelarasan Ekonomi (ECC) telah mempertimbangkan daripada Kementerian Tenaga berhubung kontrak dengan Tavanir Iran bagi pembelian 104 MV elektrik.

“Tenaga elektrik yang dieksport oleh Iran pada masa ini berjumlah kira-kira 100 megawatt ke kawasan di sempadan Pakistan yang bermula pada Januari 2022 dan dijangka berterusan sehingga akhir Disember 2024,” katanya.

Pembelian tambahan elektrik itu dilaporkan akan termasuk tarif untuk tambahan 100 MW melalui Talian Penghantaran Polan-Gabd di sempadan Iran-Pakistan sehingga 31 Disember 2024, yang telah dipersetujui oleh Perdana Menteri Pakistan Shehbaz Sharif dan Presiden Iran, Ebrahim Raisin, Mei lalu.

Pengumuman berhubung pembelian tambahan berkenaan dibuat sehari selepas Iran mendedahkan Pakistan mengeluarkan notis meninggalkan sebahagian pembinaan daripada projek paip gas utama dengan Iran berikutan ancaman dan sekatan daripada Amerika Syarikat (AS).

Perkembangan itu berlaku di tengah-tengah krisis tenaga Pakistan yang semakin teruk, mendorong negara yang mempunyai lebih 240 juta penduduk berdepan terputus bekalan sehingga 12 jam sehari.

Krisis itu menjadikan bekalan gas dan elektrik sebagai keutamaan bagi kerajaan Pakistan, dengan Iran berkhidmat sebagai pembekal terkemuka. – Agensi


Undi 18: Jangan perkuda suara anak muda demi kepentingan peribadi

Oleh Zuhayati Yazid

BANGI, 13 Rabiulawal 1443H, Rabu – Pendedahan terhadap golongan muda kepada pembangunan negara diharap bukan sekadar umpan politik semata-mata, sebaliknya bertujuan untuk mendidik mereka selaku pelapis masa hadapan negara.

Pandangan itu disuarakan Presiden Parti Barisan Jemaah Islamiah Se-Malaysia (BERJASA), Ustaz Zamani Ibrahim yang tidak mahu pelaksanaan Undi 18 sekadar untuk mengaburi mata masyarakat.

“Tindakan mengalukan golongan muda untuk menyertai dalam pembangunan negara adalah sesuatu yang bagus, tapi kita bimbang itu hanya untuk meramaikan penyertaan sahaja dan bukannya sebagai pelapis negara.

“Seharusnya kita didik mereka ke jalan yang betul, tunjuk mereka bagaimana menjadi pemimpin serta didik untuk fahami agenda yang sebenar dalam membentuk pembangunan negara.

“Kita tidak mahu pemimpin hari ini perkuda suara orang muda ini demi kepentingan peribadi pemimpin yang lama,” katanya ketika dihubungi Ismaweb.net, hari ini.

Semalam, Perdana Menteri, Datuk Seri Ismail Sabri Yaakob berkata, kerajaan ingin memberikan kuasa yang besar kepada anak muda di negara ini, justeru itu kerajaan memberi taruhan kepada Undi 18.

Beliau berkata pelaksanaan Undi 18 itu membuktikan keyakinan kerajaan kepada anak muda dalam menyertai proses pembangunan negara.

Mengulas lanjut, Ustaz Zamani berkata, sudah tiba masanya orang muda yang berketerampilan didedahkan dengan suasana politik sebenar supaya dapat memahaminya dengan lebih dekat.

“Ayuh kita mulakan dari sekarang supaya mereka ini didedahkan dengan perjuangan yang telus dan ikhlas, dan bukannya berjuang untuk kepentingan peribadi,” ujarnya.

Dalam masa sama, beliau menggesa supaya pemimpin yang memegang kawasan lebih daripada tiga penggal bersedia memberi peluang kepada golongan muda sebagai pengganti.

“Tapi sayangnya tidak ramai yang sanggup lepaskan jawatan dan beri peluang kepada anak muda yang memiliki idea yang kreatif,” katanya lagi.


Gantikan tarawih dengan solat sunat empat rakaat

1. SEPANJANG Ramadan dahulu, kita bersemangat menunaikan solat Tarawih sebanyak 8 atau 20 rakaat. Alangkah sayangnya andai kekuatan ini dilenyapkan selepas berlalunya Ramadan.

Barangkali kita boleh menggantikan kekuatan menunaikan solat Tarawih kita dengan solat sunat empat rakaat selepas Isya. Ini kerana Rasulullah ﷺ dikatakan sering melakukannya.

2. Dalam sebuah hadis yang diriwayatkan oleh al-Imam al-Bukhari, Saidina Ibn Abbas ada menceritakan bagaimana Rasulullah setelah selesai menunaikan solat isya’ akan pulang ke rumah dan menunaikan solat sunat 4 rakaat. Kata beliau:

وَكَانَ النَّبِيُّ صَلَّى اللهُ عَلَيْهِ وَسَلَّمَ عِنْدَهَا فِي لَيْلَتِهَا ، فَصَلَّى النَّبِيُّ صَلَّى اللهُ عَلَيْهِ وَسَلَّمَ العِشَاءَ ، ثُمَّ جَاءَ إِلَى مَنْزِلِهِ ، فَصَلَّى أَرْبَعَ رَكَعَاتٍ ، ثُمَّ نَامَ

“Rasulullah ﷺ menunaikan solat Isya, kemudian pulang ke rumahnya dan menunaikan solat (sunat) empat rakaat dan kemudian Baginda ﷺ tidur.” (HR al-Bukhari)

3. Perkara ini turut disahkan oleh Saidatina Aisyah yang menyebutkan:

مَا صَلَّى رَسُولُ اللَّهِ صَلَّى اللهُ عَلَيْهِ وَسَلَّمَ الْعِشَاءَ قَطُّ فَدَخَلَ عَلَيَّ إِلَّا صَلَّى أَرْبَعَ رَكَعَاتٍ أَوْ سِتَّ رَكَعَاتٍ

“Tidaklah Rasulullah ﷺ itu menunaikan solat isya melainkan Baginda ﷺ akan pulang ke rumahku dan menunaikan solat sunat empat atau enam rakaat.” (HR Abu Daud)

4. Lebih luar biasa lagi Saidina Abdullah bin Mas’ud menganggap solat sunat empat rakaat selepas Isya ini mempunyai ganjaran yang sangat besar seperti ganjaran Lailatul Qadar. Kata Saidina Abdullah bin Mas’ud:

مَنْ صَلَّى أَرْبَعًا بَعْدَ الْعِشَاءِ لَا يَفْصِلُ بَيْنَهُنَّ بِتَسْلِيمٍ، عَدَلْنَ بِمِثْلِهِنَّ مِنْ لَيْلَةِ الْقَدْرِ

“Barangsiapa menunaikan solat sunat selepas isya sebanyak empat rakaat dengan satu salam, maka pahalanya seumpama pahala Lailatul Qadar,” (Athar diriwayatkan oleh Ibn Abi Syaibah).

5. Bagaimana menunaikannya? Berdasarkan hadis Abdullah bin Mas’ud di atas, solat ini dilaksanakan dengan empat rakaat dengan satu salam. Manakala dalam hadis Ibn Abbas pula, Rasulullah ﷺ mendidik sahabat menunaikannya secara dua rakaat-dua rakaat dengan bacaan surah al-Kafirun + al-Ikhlas dan al-Sajadah + al-Mulk. (HR al-Tabrani – dinilai daif)

6. Solat sunat empat rakaat ini adalah tambahan dari solat sunat rawatib. Ini kerana hadis mengenai solat sunat rawatib yang diriwayatkan oleh Ibn Umar hanya menyebutkan dua rakaat selepas isyak. Empat rakaat ini seakan-akan tambahan dari dua rakaat tersebut.

7. Oleh yang demikian, sekiranya kita masih mempunyai kekuatan Tarawih seperti dalam Ramadan yang lalu, teruskan dengan menunaikan solat sunat selepas isya’ sebanyak 4 rakaat.

Semoga Allah membimbing kita.

Dr. Ahmad Sanusi Azmi


Ibadat perlu kerangka minda tepat

SYAHADAH tidak berat, tapi syahadahlah yang menyebabkan amalan menjadi berat.

Solat bukan beban, tapi solatlah yang meringankan beban.

Puasa bukan penghapus tenaga, sebaliknya puasa menjadikan kita kuat dan cerdas minda.

Zakat dan sedekah tidak mengurangkan harta, malah zakat dan sedekahlah yang mencambahkannya.

Ibadah haji bukan menjauhkan kita dari yang tersayang (ahli keluarga yang ditinggalkan), malah membawa kita menyahut seruan yang paling penyayang (Allah SWT).

Sungguh, segala ibadat perlukan kerangka minda yang tepat supaya kita konsisten, tidak malas dan sentiasa bersemangat!

#tazkirahjumaat

Ir. Ts. Lukman Al Hakim


Azhar kata tiada MP kemuka usul bahas isu banjir

KUALA LUMPUR, 17 Jamadilawal 1443H, Rabu – Yang di Pertua Dewan Rakyat, Tan Sri Azhar Azizan Harun yang dikecam kerana tidak membenarkan isu banjir yang melanda Lembah Klang dan beberapa negeri dibahaskan, hari ini menjawab dakwaan tersebut.

Kata Bekas Pengerusi Suruhanjaya Pilihan Raya (SPR) itu, tiada satu pun usul yang dibuat oleh mana-mana Ahli Parlimen untuk membahasnya pada persidangan berkenaan.

“Apa yang terjadi, Dewan Rakyat sepatutnya mendengar pembentangan daripada Menteri Kesihatan mengenai Rang Undang-undang Akta Pencegahan dan Pengawalan Penyakit Berjangkit 1988 (pindaan) 2021.

“Namun, pembentangan tersebut tidak dapat dibuat kerana proses libat urus antara menteri dan pihak pembangkang yang belum tamat dan terdapat isu RUU tersebut yang belum selesai.

“Pembentangan RUU tersebut merupakan satu-satunya agenda di dalam aturan urusan mesyuarat pada hari tersebut,” katanya dalam satu kenyataan, hari ini.

Bagaimanapun, Ahli Parlimen Bagan, Lim Guan Eng bangun meminta penerangan menteri berkaitan isu banjir sedangkan mengikut Peraturan Mesyuarat, tidak ada prosedur yang membolehkan Ahli Parlimen meminta penerangan menteri dan mereka hanya berhak memberikan soalan-soalan untuk jawapan lisan.

Selepas itu, katanya, beberapa Ahli Parlimen lain antaranya Pokok Sena (Datuk Mahfuz Omar) disusuli oleh ramai lagi Ahli Parlimen blok pembangkang termasuk Lembah Pantai (Fahmi Fadzil) bangun untuk membahaskan usul banjir tersebut.

“Saya menjawab bahawa isu tersebut tidak berada dalam aturan urusan mesyuarat. Saya tidak mempunyai kuasa langsung untuk membenarkan perbahasan seperti yang diminta.

“Ahli-ahli Parlimen sudah sedia maklum mengenai perkara itu kerana mereka merupakan Ahli-ahli Parlimen yang berpengalaman, namun saya tidak tahu kenapa mereka berbuat demikian,” katanya.

Azhar yang menjelaskan lanjut tindakannya berkata, perbahasan hanya boleh diadakan sekiranya terdapat usul sama ada untuk mencadangkan sesuatu atau membentangkan RUU dengan notis usul perlu diberikan kepadanya secara bertulis.

“Bagi hal-hal tergempar dan diperlukan untuk dirunding, satu usul di bawah Aturan 18 (1) perlu dibuat kepada saya sehari terlebih dahulu.

“Untuk hal banjir ahli-ahli boleh sahaja memberi notis kepada saya melalui WhatsApp dan sebagainya sebelum hari tersebut (20 Disember 2021), namun tiada seorang pun yang berbuat demikian,” katanya.


Hadkan aktiviti luar, waspada cuaca panas, nasihat Jabatan Kesihatan Pahang

KUANTAN, 2 Syawal 1444H, Ahad – Pihak berkuasa kesihatan Pahang menasihatkan orang ramai supaya mengehadkan aktiviti fizikal di luar rumah berikutan cuaca panas yang berterusan.

Pengarah Jabatan Kesihatan Negeri, Datuk Dr Nor Azimi Yunus berkata, cuaca panas ketika ini mencapai suhu antara 35 dan 37 darjah Celsius.

“Terdedah kepada cuaca panas dan gelombang panas boleh menyebabkan selaran matahari dan ruam kulit, manakala pendedahan berterusan akan mengakibatkan kehilangan cecair badan yang mungkin menyebabkan kekejangan otot dan kelesuan haba.

“Senario terburuk ialah apabila suhu badan meningkat dengan cepat menyebabkan strok haba. Strok haba adalah kecemasan perubatan yang perlu segera dirawat untuk mengelakkan kematian,” katanya dalam satu kenyataan.

Dr Nor Azimi menasihatkan orang ramai supaya mengehadkan aktiviti fizikal yang berlebihan dan masa yang dihabiskan di bawah terik matahari.

“Gunakan topi atau payung apabila berada di bawah cahaya matahari langsung dan jangan duduk dalam kenderaan tertutup dengan penyaman udara dimatikan.

“Gunakan kipas atau hidupkan penghawa dingin untuk menyejukkan badan dan mengurangkan pengambilan minuman yang mengandungi kafein, gula dan alkohol.

“Sekiranya tidak sihat, dapatkan rawatan segera di klinik,” katanya sambil menambah orang ramai boleh melayari https://www.met.gov.my/iklim/status-cuaca-panas/ untuk mendapatkan maklumat terkini mengenai cuaca.


Lubnan lancar 30 roket serang Israel

BEIRUT, 16 Ramadan 1444H, Jumaat – Sekurang-kurangnya 30 roket dilancarkan dari selatan Lubnan ke wilayah yang diduduki Israel, sebagai tindakan balas terhadap serbuan tentera pengganas Israel di Masjid al-Aqsa.

Menurut penyiar awam Israel KAN, peluru itu melanda kawasan Barat dan Galilee Atas di bahagian utara wilayah itu, dengan beberapa daripadanya menyebabkan kecederaan dan kerosakan.

Tentera Israel berkata, pihaknya telah mengenal pasti 34 roket yang dilepaskan dari wilayah Lubnan ke wilayah Israel.

Laporan media Lubnan berkata, artileri Israel menyasarkan bandar al-Qalila dan al-Maaliya serta wilayah Zabqin di selatan Lubnan.

Sumber Lubnan juga melaporkan penerbangan dron pengintip Israel pada ketinggian rendah di selatan Lubnan.

Sementara itu, pejabat Perdana Menteri Israel, Benjamin Netanyahu mengumumkan bahawa Kabinet keselamatan peringkat tinggi akan bersidang malam ini berikutan serangan roket dari Lubnan.

Pertemuan itu akan diadakan selepas penilaian Netanyahu dijangka dengan pegawai tinggi tentera rejim itu.

Kabinet sudah hampir dua bulan tidak bermesyuarat.

Serangan itu menandakan jumlah roket terbesar yang dilepaskan dari Lubnan sejak perang 33 hari pada 2006 antara gerakan penentangan Hizbullah Lubnan dan Israel, di mana ribuan roket dilancarkan di tanah yang diduduki. – Agensi


6 petani Palestin diserang secara ganas penceroboh Israel

RAMALLAH, 12 Safar 1444H, Jumaat – Enam orang awam Palestin cedera termasuk seorang parah ditembak dalam serangan penceroboh haram Israel di kampung Sinjil, Tebing Barat yang diduduki.

Menurut agensi berita WAFA, sekumpulan 20 penceroboh haram Israel bertopeng, bersenjatakan senapang dan dibantu tentera Zionis melepaskan tembakan ke arah petani Palestin, selain menyerang mereka ketika menanam pokok zaitun di tanah sendiri berhampiran kampung.

Serangan itu mengakibatkan seorang petani Palestin cedera terkena peluru hidup di tangannya, manakala lima yang lain patang tulang dan lebam akibat dipukul.

Semua mereka yang cedera telah dipindahkan ke hospital untuk rawatan perubatan, kata sumber tempatan.

Bukan hanya mencederakan, kumpulan peneroka itu juga merosakkan kemudahan di pinggir kampung dan memecahkan cermin depan lima kereta.

Askar pendudukan Israel yang mengiringi peneroka dalam serangan itu turut melepaskan tembakan, gas pemedih mata dan bom tangan secara mengejut ke arah penduduk kampung yang cuba menentang kekacauan terbabit.

Dalam insiden berasingan, peneroka haram Israel menyerang empat orang awam Palestin dan menyembur gas lada ke arah mereka di jalan Nablus-Tulkarm di utara Tebing Barat.

Mereka juga menyerang rumah dan kenderaan di kampung Burin, selatan Nablus sehingga menyebabkan kerosakan sebahagian daripadanya.

Keganasan peneroka Israel terhadap rakyat Palestin dan harta benda mereka adalah perkara biasa berlaku di Tebing Barat kerana ia jarang didakwa oleh pihak berkuasa pendudukan Israel.-  Agensi


Syor kerajaan tukar sesi sekolah mula jam 8 pagi

BANGI, 9 Rejab 1444H, Selasa – Demi keselamatan dan kesejahteraan rakyat, kerajaan dan Kementerian Pendidikan (KPM) disarankan mengubah sesi persekolahan di Semenanjung Malaysia bermula jam 8 pagi.

Pensyarah Pusat Kajian Kepelbagaian Pendidikan, Fakulti Pendidikan UKM, Dr Anuar Ahmad berkata, cadangan itu juga bagi meraikan konsep Malaysia Madani oleh Perdana Menteri, Datuk Seri Anwar Ibrahim dan slogan Menteri Pendidikan, Fadhlina Sidek iaitu ‘Murid ceria, guru bahagia, sekolah bitara dan negara sejahtera’.

Beliau berkata, kerajaan sepatutnya mempunyai belas kasihan dan empati kepada keadaan guru, ibu bapa dan anak-anak yang terpaksa bangun seawal jam 4.30 pagi.

“Jika sekolah di bandar terpaksa meredah kesesakan jalan raya seawal jam 6 pagi untuk ke sekolah.

“Di sekolah pedalaman, dalam keadaan hari masih gelap, anak-anak kecil terpaksa meredah jalan becak dan berlumpur untuk ke sekolah,” katanya dalam kenyataan, hari ini.

Dalam situasi itu, ada murid yang mungkin terpaksa meredah denai belukar dan berperahu untuk ke sekolah, katanya.

“Malah, ada murid-murid dan guru-guru yang tidak sempat bersarapan bersama keluarga. Terpaksa bergegas ke sekolah.

“Jika kerajaan prihatin dengan keselamatan dan kesejahteraan  rakyat, apa salahnya kerajaan lakukan sesuatu yang betul untuk kebaikan rakyat dengan mulakan sesi persekolahan pada jam 8 pagi,” katanya.


Segerakan usul undi percaya sebaik PM ke-9 dilantik

Oleh Athirah Huda Zalhe

BANGI, 10 Muharram 1443H, Khamis – Usul undi percaya di Dewan Rakyat terhadap Perdana Menteri baharu harus dibuat secepat mungkin bagi mengelakkan isu keabsahan pembentukan kerajaan berulang.

Langkah itu juga untuk mengelakkan ruang tawar-menawar berlaku sekiranya tempoh proses keabsahan mengambil masa yang panjang.

Oleh itu, penganalisis politik, Prof Dr Nik Ahmad Kamal Nik Mahmood mencadangkan supaya sidang Parlimen diadakan secepat mungkin tanpa perlu menunggu jadual asal iaitu pada 6 September depan.

“Saya rasa selagi banyak masa yang diberikan kepada Parlimen untuk bersidang, maka begitu banyak ruang untuk berlaku tawar-menawar.

“Seeloknya panggil sidang Parlimen secepat mungkin dan buat undi percaya segera supaya kerajaan boleh bergerak selepas itu, lantikan dapat dibuat dan Kabinet berjalan seperti biasa,” katanya kepada Ismaweb.net, hari ini.

Menurut Dr Nik Ahmad Kamal, beliau tidak pasti sama ada proses angkat sumpah lantikan Perdana Menteri akan dibuat terlebih dahulu sebelum usul undi percaya di Dewan Rakyat atau sebaliknya.

“Tetapi, jika berlaku selepas istiadat angkat sumpah dan Kabinet baharu dilantik, maka diharapkan tiada perubahan atau tukar fikiran dalam kalangan Ahli Parlimen ini.

“Tidak penting sebenarnya sebelum atau selepas angkat sumpah, tetapi yang utama adalah keabsahan itu dibuat di Parlimen dan berharap janganlah mengambil tempoh begitu lama untuk keabsahan tersebut,” katanya.

Semalam, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah bahawa Perdana Menteri yang dilantik hendaklah secepat mungkin mengemukakan usul undi percaya di Dewan Rakyat untuk mengabsahkan beliau mendapat kepercayaan majoriti ahli.

Sejak pagi tadi, Istana Negara menjadi tumpuan apabila 114 Ahli Parlimen Barisan Nasional (BN), Perikatan Nasional (PN) dan Gabungan Parti Sarawak (GPS) dipanggil bagi mengesahkan surat akuan bersumpah (SD) sokongan mereka kepada calon Perdana Menteri.

Blok berkenaan bersepakat untuk mencalonkan Naib Presiden UMNO, Datuk Seri Ismail Sabri Yaakob.

Pengesahan SD itu sekali gus meredakan kemelut politik yang berlaku susulan peletakan jawatan Tan Sri Muhyiddin Yassin selepas mengesahkan tidak lagi mempunyai sokongan majoriti ahli Dewan Rakyat.


Perkhidmatan 5G secara peringkat selewatnya September 2022

KUALA LUMPUR, 1 Zulhijjah 1443H, Jumaat – Pengguna dijangka dapat menikmati perkhidmatan rangkaian 5G secara berperingkat selewat-lewatnya September ini, kata Menteri Komunikasi dan Multimedia (MenKOMM), Tan Sri Annuar Musa.

Beliau berkata, menjelang 1 tengah hari semalam, syarikat keenam telah memeterai perjanjian untuk mengambil ekuiti dalam Digital Nasional Bhd (DNB).

Annuar berkata, keenam-enam syarikat bersetuju memegang ekuiti dalam DNB dan persetujuan itu akan disusuli dengan perundingan yang muktamad mengenai harga dan sebagainya.

“Jadi proses fasa pertama itu selesai dan sekurang-kurangnya keenam-enam syarikat ini, dalam bahasa biasa, akan diberi peluang untuk membuat dia punya kajian daya maju dan juga kaedah penilaian bagi tujuan pelaksanaan pelancaran sebenar dan DNB difahamkan ini mungkin memakan masa antara satu hingga dua bulan.

“Insya-Allah, seminggu lagi menjelang 8 haribulan (Julai), dirasmikan tandatangan, dokumen-dokumen yang tertentu kemudian barulah mereka diberi tempoh untuk membuat proses kajian daya maju yang berkenaan supaya menjelang September selewat-lewatnya, pengguna sudah boleh menerima pelancaran perkhidmatan 5G secara berperingkat mengikut kawasan dan prasarana yang dapat disiapkan terlebih dahulu oleh DNB,” katanya di sini hari ini.

Beliau mengulas Majlis Ramah Mesra Bersama MenKOMM serta Taklimat Pelaksanaan 5G oleh Kementerian Kewangan, Suruhanjaya Komunikasi dan Multimedia Malaysia serta DNB awal hari ini.

Annuar berkata, beliau juga gembira kerana selepas pelancaran itu tergendala selama beberapa bulan akibat penentuan model Rangkaian Borong Tunggal (SWN) yang dirayu untuk diubah, kini sudah ada jalan penyelesaian yang diterima oleh semua pihak.

Semalam, beliau memaklumkan bahawa enam syarikat telekomunikasi dijangka memegang kepentingan ekuiti dalam DNB bagi pelaksanaan infrastruktur 5G negara melalui model SWN.-  Bernama


Laut China Selatan: Negara rugi jika buka pintu rundingan dengan China

BANGI, 29 Ramadan 1444H, Khamis – BERJASA menyifatkan kenyataan Datuk Seri Anwar Ibrahim berhubung isu tuntutan bertindih China di Laut China Selatan sebagai jawapan untuk menutup kelemahan dan kesilapannya ketika berdepan Presiden Xi Jinping.

Presiden BERJASA, Haji Zamani Ibrahim berkata, sebagai Perdana Menteri, Anwar sepatutnya mengelakkan daripada mengungkap kenyataan yang seolah-olah membuka pintu rundingan terhadap isu berkaitan kedaulatan negara.

Beliau berkata, Anwar sepatutnya mempertegaskan dengan fakta kawasan yang telah digazetkan oleh United Nation Convention on The Law of The Sea 1982, bahawa ianya adalah kawasan Malaysia.

“Sepatutnya Perdana Menteri memberikan fakta itu kepada China supaya jangan berlaku lagi pertikaian di situ.

“Perdana Menteri dengan mudah membuka pintu rundingan seolah-olah buka pintu untuk China berunding dalam kawasan yang telah pun digazetkan, bahawanya itu adalah Malaysia punya yang telah pun diperakui,” katanya.

Beliau berkata demikian sebagai mengulas kenyataan Anwar berhubung hasrat kerajaan berbincang dengan China berkait tuntutan bertindih Beijing di Laut China Selatan.

“Kawasan ini bertindih, saya kata okay, kalau begitu boleh bincang, kalau tak nak bincang, nak perang?,” kata Anwar dalam satu sidang media, baru-baru ini.

Kenyataan Anwar itu dipercayai sebagai membidas kembali Pengerusi Perikatan Nasional (PN), Tan Sri Muhyiddin Yassin yang mendakwanya cuai berhubung isu berkenaan.

Mengulas lanjut, Zamani berkata, meskipun negara kecil, Anwar dengan kewibawaan sebagai Perdana Menteri sepatutnya berasa izzah mengatakan kawasan yang diterokai Petronas itu sebagai kawasan yang tidak perlu dipertikaikan lagi.

“Kewibawaa itu bukan pada kepetahan lidah bercakap tanpa teks. Ini kerugian besar kepada negara kita jika buka pintu rundingan selama ini kita punya, dibimbangi kita akan berkongsi.

“Saya cukup bimbang kalau berunding, dilonggarkan syarat, buka pintu sehingga orang luar masuk ambil dan kuasai barang kita,” katanya.

Berita berkaitan:


PN desak Rafizi letak jawatan

BANGI, 6 Zulhijjah 1444H, Ahad – Perikatan Nasional (PN) mendesak Menteri Ekonomi, Rafizi Ramli meletakkan jawatannya selepas dilihat gagal mengatasi masalah kejatuhan nilai mata wang ringgit dan ekonomi negara ketika ini.

Ketua Pembangkang, Datuk Seri Hamzah Zainudin berkata, ketiadaan polisi demi kepentingan rakyat menjadi faktor utama kejatuhan nilai mata wang negara.

Beliau turut mendakwa, Rafizi kononnya tahu pelbagai jenis formula untuk pulihkan ekonomi negara, tetapi pada masa yang sama menyalahkan pihak pembangkang kerana tidak memberikan nasihat kepadanya.

“Minggu lepas dia cakap “wahai pembangkang-pembangkang terutamanya ketua pembangkang, ramai daripada kamu dahulu, bekas menteri yang banyak pengalaman, tolonglah nasihatkan kami”.

“Dulu kau (Rafizi) pergi merata-rata kata macam-macam formula yang kau boleh lakukan. Hari ni dah nak minta tolong, dah tak tahu bagaimana nak menguruskan ekonomi, sahabat mereka daripada UMNO balun cukup-cukup,” katanya seperti dilapor media tempatan.

Beliau berkata demikian ketika berucap pada Himpunan Pakat Pertahan dan Pelancaran Jentera Pilihan Raya PN Negeri Kelantan di Stadium Sultan Muhammad ke-IV pada Sabtu.

Ahli Parlimen Larut itu juga berkata, sewaktu beliau menjadi Menteri Dalam Negeri, harga ringgit turun sedikit dan hanya akan meningkat jika PN kembali mentadbir negara.

Tetapi ketika ini, katanya, rakyat menghadapi masalah besar dari segi kos sara hidup, bahkan harga ikan selayang meningkat sehingga mencecah RM18 sekilogram.

“Rakyat menghadapi masalah yang begitu besar, kos sara hidup. Ikan selayang dulu harga murah, sekarang dah naik melebihi RM10, RM13, RM14, RM16, RM18. Jangan naik sampai RM20, naik RM20, kita rampas balik kerajaan Malaysia.

“Saya nak maklumkan kepada pemimpin yang ada pada hari ini, kalau kamu tidak tahu bagaimana menguruskan ekonomi negara, rakyat akan buktikan referendum (pemungutan suara rakyat berhubung dengan sesuatu dasar politik) dalam Pilihan Raya Negeri kali ini, kita mahu mereka turun dan gantikan dengan pemimpin-pemimpin PN,” ujarnya.

Baru baru ini, Badan Perhubungan UMNO Selangor menafikan pihaknya ada mengeluarkan surat yang mendesak Menteri Ekonomi, Rafizi Ramli untuk meletakkan jawatan.

UMNO Selangor dalam satu kenyataan memaklumkan surat itu adalah palsu dan fitnah terhadap kepimpinan parti di negeri berkenaan.


Makan di restoran, lelaki pakai gelang kuarantin dikompaun

LUMUT, 3 Zulhijjah 1441H, Jumaat – Seorang lelaki berusia 51 tahun dikompaun RM1,000 kerana ingkar arahan kuarantin di rumah, selepas didapati makan di sebuah restoran di Kampung Jering, Ayer Tawar, di sini, semalam.

Ketua Polis Daerah Manjung ACP Nor Omar Sappi berkata, lelaki itu didapati memakai gelang tangan merah jambu di bawah perintah kuarantin COVID-19.

“Pemeriksaan pada gelang dipakainya mendapati kuarantin ke atasnya bermula pada 18 Julai lepas hingga 1 Ogos ini selepas pulang dari Singapura.

“Dia dapati melakukan kesalahan mengikut Peraturan 10 Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan),” katanya ketika dihubungi di sini hari ini.

Nor Omar meminta orang ramai memaklumkan kepada polis, sekiranya ada individu yang memakai gelang merah jambu berada di tempat awam.

“Polis akan mengambil tindakan tegas terhadap individu yang melanggar perintah kuarantin di rumah,” katanya.


Waspada! Laman web palsu berkait cabutan bertuah Petronas

BANGI, 20 Ramadan 1443H, Jumaat – Jabatan Siasatan Jenayah Komersil (JSJK) mengesan satu pautan dikongsi melalui platform Whatsapp, yang akan membawa pengguna ke laman web dipercayai sebagai ‘phishing website’ jika ditekan.

Pengarah JSJK Polis Diraja Malaysia (PDRM), Datuk Kamarudin Md Din berkata, hasil siasatan, pautan berkenaan akan membawa pengguna ke laman web yang kelihatan seperti laman cabutan bertuah dianjurkan pihak Petronas.

Beliau berkata, pengguna akan diminta untuk menjawab empat soalan kaji selidik ringkas dipercayai direka bagi tujuan mendapatkan data pengguna.

“Setelah selesai menjawab kesemua soalan, pengguna dikehendaki menghantar pautan tersebut kepada 20 orang yang lain.

“Semakan lanjut mendapati, laman web tersebut adalah palsu dan tiada sebarang kaitan dengan pihak Petronas,” katanya dalam kenyataan, hari ini.

Sebagai langkah pencegahan, Kamarudin menasihatkan orang ramai untuk tidak melayari kandungan laman web tersebut.

Katanya, ini kerana ia dipercayai turut mengandungi trojan/malware yang boleh membahayakan data tersimpan di peranti milik pengguna.

“Sebarang nasihat atau maklumat lanjut, orang ramai boleh menghubungi CCID Scam Response Center di talian 03-26101559 atau 03-26101599,” katanya.


Agong seru rakyat ambil vaksin, dos penggalak

KUALA LUMPUR, 6 Rejab 1443H, Selasa – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menyeru rakyat yang belum mendapatkan vaksinasi COVID-19 supaya berbuat demikian.

Seri Paduka bertitah ia termasuklah mendapatkan dos penggalak bagi memastikan negara dapat mengawal pandemik COVID-19.

“Negara masih lagi belum bebas daripada pandemik COVID-19, justeru marilah kita bersama-sama mematuhi panduan dan peraturan dalam usaha untuk memerangi COVID-19 yang telah digariskan oleh kerajaan beta,” titah baginda sempena Istiadat Menghadap dan Pengurniaan Darjah Kebesaran, Bintang dan Pingat Wilayah Persekutuan 2022 di Istana Negara di sini hari ini.

Raja Permaisuri Agong Tunku Hajah Azizah Aminah Maimunah Iskandariah turut berangkat ke istiadat itu.

Pada majlis itu, Seri Paduka berkenan mengurniakan Darjah Kebesaran, Bintang dan Pingat kepada 263 penerima bersempena sambutan Hari Wilayah Persekutuan 2022.

Sementara itu, Al-Sultan Abdullah bertitah supaya rakyat Malaysia bersama-sama mengulangi iltizam untuk terus mengeratkan perpaduan dan menghindari perpecahan.

“Sesungguhnya asas kekuatan sebuah negara adalah ikatan perpaduan serta semangat seia dan sekata dalam menjunjung prinsip Rukun Negara demi memastikan kedaulatan tanah tumpahnya darah ini terus terpelihara,” titah baginda. – Bernama


Beri baucar bantu perkukuh Sekolah Amanah

BANGI, 29 Safar 1445H, Jumaat – Ahli Parlimen Tasek Gelugor, Datuk Wan Saiful Wan Jan mengesyorkan kerajaan memperkukuh dan menambah jumlah Sekolah Amanah dengan cara memperkenalkan ‘school voucher’ (baucar sekolah).

Menurutnya, di peringkat antarabangsa, model Sekolah Amanah ini adalah satu peluang untuk membolehkan kepakaran badan-badan bukan kerajaan, perniagaan sosial dan syarikat swasta dibawa ke sekolah kerajaan untuk mentransformasi sekolah itu menjadi lebih baik.

Katanya, banyak negara membiayai program ini dengan dana kerajaan melalui konsep ‘school voucher’.

“Sebab itulah Kementerian Pendidikan wajar juga meneroka model ‘school voucher’ atau ‘education voucher’ (baucar pendidikan) sebagai pelengkap kepada proses transformasi pendidikan negara, terutama untuk kawasan-kawasan luar bandar.

“Sekolah Amanah bermatlamat untuk membawa perubahan kepada prestasi sekolah tanpa mengira pencapaian semasa daripada sederhana kepada baik, baik kepada lebih baik.

“Malah, fungsinya juga mampu menghasilkan lebih ramai guru cemerlang yang serba boleh di samping dapat meningkatkan prestasi dan keberkesanan pengurusan sekolah,” katanya dalam kenyataan, hari ini.

Wan Saiful yang juga Ahli Majlis Pimpinan Tertinggi Bersatu berkata, setakat ini, program Sekolah Amanah dioperasikan oleh satu pengendali sahaja.

Justeru katanya, kerajaan perlu membuka ruang kepada lebih banyak pengendali-pengendali untuk turut serta dalam program ini dengan pembiayaan kerajaan.

“Gabungan antara ‘school voucher’ dan Sekolah Amanah boleh membantu kita mencapai matlamat tersebut.

“Saya yakin bahawa model Sekolah Amanah wajar menjadi satu model penting dalam pelaksanaan Rancangan Malaysia Ke-12 (RMKe-12) malah juga RMKe-13,” katanya.


Konsep pembinaan negara bangsa tak akan bawa Malaysia ke mana-mana

BANGI, 13 Rabiulawal 1443H, Rabu – Pemuda Ikatan Muslimin Malaysia (ISMA) berpandangan bahawa konsep pembinaan negara bangsa yang ‘ingin’ dicapai sejak sekian lama oleh pemimpin sebelum ini, adalah sesuatu yang kabur.

EXCO Hubungan Luar Pemuda ISMA, Luqman Abd Hamid menjelaskan, konsep itu adalah sebuah kerangka atau ‘grand design’ yang ditinggalkan penjajah dalam menjayakan agenda kuasa besar selepas perang dunia kedua.

“Akibat daripada gerakan perang dunia kedua, melalui Marshall Plan, Amerika Syarikat (AS) cuba untuk mendapat hasil bumi daripada negara-negara yang dijajah oleh kolonialis yang lain, negara-negara ini dimerdekakan dan diwujudkan satu konsep negara bangsa (nation state). Ini menyebabkan kita terperangkap dalam konsep itu.

“Sedangkan konsep sebenar yang patut kita bawa adalah peradaban. Negara peradaban. Bahkan China pun tidak gambarkan dirinya sebagai negara bangsa, tapi dia anggap dirinya sebagai ecological civilization (peradaban ekologi).

“Akibat kita terlalu lama terperangkap dalam konsep negara bangsa ni, kita tiada hala tuju yang jelas, kita terperangkap dalam hala tuju itu sahaja. Keadaan ini menyebabkan agenda Islam tidak dapat ke mana-mana, we have been misguided for too long,” katanya dalam Forum Generasi Baru Gerakan Islam: Pembinaan Negara Bangsa yang dianjurkan ABIM Selangor, malam tadi.

Sebagai bukti, Luqman berkata, meskipun berlaku pertukaran kerajaan sekalipun ia sama sekali tidak membawa perubahan, malah krisis rasuah tetap melatari setiap parti politik.

“Ahli politik menjadikan politik sebagai kerjaya lalu mengetepikan kepentingan rakyat, sebaliknya mengangkat agenda kapitalis yang berfungsi sebagai ‘paymaster’.

“Krisis demi krisis yang berlaku menyebabkan kita tidak lagi boleh bermain di padang permainan ini. Kita perlu mencipta padang yang baru,” tegasnya.

Oleh yang demikian, ISMA mengagaskan Orde Baru Islam 2121, kata Luqman.

Beliau menegaskan, ia merupakan sebuah misi kepimpinan bagi mendaulatkan Islam dalam jangka masa 100 tahun.

“Negara ini tidak seharusnya terikat dalam kerangka negara bangsa, untuk mendaulatkan Islam ia perlu pergi ke level seterusnya iaitu negara peradaban.

“Ini adalah kerana kefahaman kita mengenai Melayu itu sendiri bukan sekadar lingkungan etnik, tetapi ia adalah sebuah konsep kepimpinan dan peradaban seperti mana telah ditunjukkan oleh Empayar Melayu Melaka, Empayar Acheh dan Empayar Johor-Riau,” katanya.

Menjelaskan idea tersebut, Luqman berkata, untuk berganjak daripada negara bangsa kepada negara peradaban, ia memerlukan set pemikiran baharu yang didirikan melalui tiga prinsip iaitu kebenaran (truth), keadilan (justice) dan kebertanggungjawaban (responsibility).

Melalui elemen ini, ISMA berharap dapat melahirkan sebuah peradaban tauhid bagi mengimbang kemaraan kuasa dunia seperti China menerusi pendekatan peradaban ekologi yang diuar-uarkan oleh Presiden, Xi Jin Ping.

“Peradaban ini juga mestilah mampu melawan pendekatan kapitalisme yang melahirkan soulless man yang akhirnya menjadi hamba duit dan industri,” katanya.

Dalam pada itu, Luqman menegaskan, konsep ini tetap mengiktiraf hak bukan Islam seperti mana yang termaktub di dalam Perlembagaan.

“ISMA tidak mempraktiskan kefahaman perkauman sempit seperti mana tuduhan yang dilemparkan oleh media ke atas kami.

“Di samping itu, ISMA juga mengiktiraf kedudukan orang Melayu dalam Perlembagaan seperti mana dalam Perkara 153 dan perkara lain-lain berkenaan nilai teras negara seperti agama Islam, kedudukan raja-raja Melayu dan orang Melayu itu sendiri.

“Ini adalah nilai teras, dasar kebudayaan negara yang tidak boleh diganggu gugat,” katanya.

Justeru, beliau sekali lagi menegaskan bahawa Pemuda ISMA memilih untuk berdiri teguh bahawa negara ini harus berganjak kepada negara peradaban.

“Kami jelas akan matlamat dan hala tuju kami, kami juga dengan senang hati mengajak anda semua bersama kami dalam mendaulatkan Islam.

“Pemuda ISMA menyeru pemuda gerakan lain agar merenung dan melakukan refleksi akan sejarah dan masa hadapan agenda Islam.

“Adakah kita mahu hasil yang sama setelah bertahun-tahun melaksanakan agenda Islam atau kita mahukan kejayaan yang jelas dan nyata?,” soalnya.

Pemuda ISMA juga, tegasnya, menyeru gerakan lain agar berwaspada akan penjajahan bentuk baru seperti One Belt One Road (OBOR) dan Perjanjian Komprehensif dan Progresif bagi Perkongsian Trans-Pasifik (CPTPP) yang bakal mengugat kedaulatan negara seperti Perjanjian Pangkor.

“Ini memberi kita sebuah indikator bahawa kita amat memerlukan satu sama lain sekarang dan di masa hadapan,” katanya.


Jepun isytihar darurat di Tokyo, tiga wilayah berdekatan

TOKYO, 23 Jamadilawal 1442H, Khamis – Perdana Menteri Jepun, Yoshihide Suga pada Khamis mengisytiharkan darurat di Tokyo dan di wilayah Saitama, Chiba dan Kanagawa, melaksanakan langkah pencegahan lebih ketat untuk memerangi lonjakan jangkitan COVID-19, lapor Agensi Berita Xinhua.

Darurat akan berkuat kuasa bermula Jumaat hingga 7 Februari, dengan beberapa langkah termasuk menggesa orang ramai duduk di rumah dan restoran serta bar berhenti menyajikan alkohol pada 7 malam dan ditutup pada 8 malam.

Waktu operasi gimnasium, pusat beli-belah dan kemudahan hiburan juga akan dipendekkan. – Bernama


Pengganas Israel halang anak-anak Palestin ke sekolah

NABLUS, 21 Rejab 1443H, Rabu – Sesi persekolahan di perkampungan al-Shaqiya al-Lubnan, selatan Tebing Barat terganggu selama tiga hari berturut-turut ekoran tindakan tentera pengganas Israel menyekat laluan ke sekolah berkenaan.

Tindakan rejim itu menyebabkan pelajar tidak dapat melalui kawasan berkenaan yang menjadi laluan utama ke sekolah.

Menurut agensi berita WAFA, pasukan tentera menyekat laluan bersama pendatang haram Israel yang berhimpun beramai-ramai di jalan utama berhampiran sekolah di Ramallah-Nablus.

Malah, tentera rejim turut mengugut dan mengancam pelajar supaya tidak ke sekolah.

Keadaan itu menyebabkan ibu bapa pelajar campur tangan dan mendesak tentera Israel meninggalkan kawasan bagi mengelakkan pertempuran dengan penduduk Palestin kerana menghalang anak-anak mereka bersekolah.

Desakan itu bagaimanapun tidak dihiraukan pasukan rejim, bahkan terus bertegas dan bertindak kejam menyekat pelajar untuk ke sekolah.

Tindakan Israel itu mengakibatkan anak-anak Palestin takut dan murung kerana tidak boleh bersekolah sejak tiga hari lalu.- Agensi


Wujudkan umur ‘penutup’ untuk jadi wakil rakyat: Penganalisis

Oleh: Zuhayati Yazid

BANGI 25 Muharram 1442H, Jumaat – Pindaan kepada Perlembagaan Persekutuan perlu dilakukan dalam menghadkan umur dan syarat layak menjadi wakil rakyat, demi memastikan tanggungjawab tersebut hanya dipikul oleh mereka yang benar-benar berkemampuan.

Pensyarah Kanan Kolej Undang-undang, Kerajaan dan Pengajian Antarabangsa (COLGIS) Universiti Utara Malaysia (UUM), Dr Kamarul Zaman Yusoff berkata, perubahan bukan mahu menghentikan perjalanan politik orang lama tetapi memberi peluang kepada generasi baru yang lebih muda lagi cergas untuk berkhidmat serta memimpin kerajaan.

“Kalau kita lihat ketetapan umur dalam jawatan Hakim Persekutuan yang menetapkan sehingga usia 66 tahun sahaja boleh berkhidmat, kerana usia melebihi daripada itu sudah tidak wajar untuk bekerja selain faktor terlalu lama dalam dunia pekerjaan boleh memberi kesan.

“Sepatutnya wakil rakyat juga perlu mencontohi had umur seperti itu kerana umum mengetahui apabila usia melebihi 70 tahun akan berdepan masalah kesihatan, fizikal mahupun mental malah kebolehan kognitif seperti pentaakulan konsep, ingatan dan kelajuan memproses maklumat makin menurun dengan drastik.

“Kita ambil contoh Perlembagaan Iran yang menetapkan wakil rakyat di negaranya tidak melebihi 75 tahun, sama seperti Australia dan Kanada yang lebih mengutamakan golongan muda berkhidmat dalam pentadbiran, yang dilihat membuka jalan golongan muda untuk berganti tempat dan sekali gus dapat memberi khidmat yang lebih mantap, semua ini kita boleh contohi dan melihat dari aspek positif,” katanya ketika dihubungi Ismaweb.net, hari ini.

Mengulas lanjut Dr Kamarul Zaman berkata, pada masa ini negara menetapkan individu 21 tahun ke atas sahaja boleh bertanding namun usia ‘penutup’ untuk mengakhiri karier politik tidak dinyatakan.

“Sebab itu kita perlu membuat perubahan dalam Perlembagaan Persekutuan bagi memastikan keadaan politik berjalan seimbang,” ujarnya.

Begitu juga dalam isu jawatan Perdana Menteri, katanya lagi, sepatutnya dihadkan untuk beberapa penggal sahaja bagi individu yang dilantik menggalas jawatan berkenaan.

“Paling sesuai tiga penggal untuk memegang jawatan itu kerana sekiranya lebih pemimpin berpeluang menjadi ‘besar kepala’ kerana terlalu selesa, mungkin selepas tempoh itu boleh bagi peluang kepada yang lebih bertenaga untuk menggalas jawatan berkenaan,” katanya.


PAS belum bincang pembubaran DUN

BANGI, 12 Jamadilakhir 1444H, Khamis – PAS belum membincangkan pembubaran Dewan Undangan Negeri (DUN) di negeri-negeri di bawah pentadbiran partinya untuk mengadakan Pilihan Raya Negeri (PRN).

Naib Presiden PAS, Datuk Mohd Amar Nik Abdullah berkata, sehingga kini tiada lagi perbincangan untuk membubarkan DUN dan perkara berkenaan diserahkan kepada Menteri Besar.

“Semua pihak diminta bersabar kerana keputusan tersebut tidak boleh dibuat secara tergesa-gesa dan perlu mengambil kira pelbagai perkara.

“Keputusan untuk menetapkan tarikh pembubaran DUN diserahkan kepada Menteri Besar di sesebuah negeri dan itu menjadi hak istimewa sepertimana pembubaran Parlimen yang dimiliki oleh Perdana Menteri,” katanya seperti dilapor Utusan Malaysia, hari ini.

ADUN Panchor itu berkata, menjadi kelaziman kepada PAS untuk melakukan perubahan atau pertukaran calon-calon yang bertanding dalam setiap kali pilihan raya.

Katanya, setiap kali pilihan raya, PAS akan menampilkan 30 peratus muka baharu sebagai calon dan ia mungkin melibatkan gabungan orang muda, wanita dan calon-calon berpengalaman.

Bagaimanapun, ia bergantung kepada faktor boleh menang yang dimiliki oleh calon-calon yang diketengahkan selain menjadi amalan kepada parti tersebut.


Syor beri ‘voucher’ makanan, barang runcit kepada golongan rentan

BANGI, 12 Jamadilakhir 1442H, Isnin – Dasar kecukupan dan keselamatan makanan bukan sekadar memastikan bekalan mencukupi, tetapi harga juga perlu selari dengan kuasa beli rakyat.

Ini kerana, trend kenaikan harga barangan khususnya bahan mentah sejak kebelakangan ini gmembimbangkan, apatah lagi ketika tempoh lanjutan pelaksanaan Perintah Kawalan Pergerakan (PKP).

Sehubungan itu, Timbalan Presiden UMNO, Datuk Seri Mohamad Hasan menggesa satu langkah segera dilaksanakan untuk mengatasi masalah itu.

“Begitu ramai sekali rakyat Malaysia telah kehilangan mata pencarian akibat pandemik COVID-19.

“Kuasa beli segelintir rakyat berada pada tahap yang genting. Tanpa intervensi kerajaan, mereka bukan sahaja akan miskin tetapi juga hidup dalam keadaan lapar dan tidak mempunyai kecukupan makanan,” katanya dalam kenyataan, hari ini.

Beliau berkata, tindakan dan inisiatif pemantauan harga makanan serta bekalan barangan keperluan asas mesti segera dipertingkatkan.

Katanya, pihak kerajaan juga wajar menggalakkan dan menghulurkan bantuan untuk pertanian bandar.

“Penduduk Malaysia terutamanya mereka yang menetap di bandar boleh menerima pakai konsep edible garden di kediaman mereka.

“Gunakan tanah lapang di persekitaran rumah untuk menanam sayuran termasuk menanamnya dalam pasu,” katanya.

Menurut Mohamad, penanaman sayur di rumah mampu mengurangkan kos sara hidup seharian dan memudahkan akses kepada bekalan sayur segar tanpa bimbang penularan COVID-19 di pasaraya.

Selain itu, pemberian ‘voucher’ makanan dan barangan runcit juga boleh dipertimbangkan segera bagi golongan rentan, katanya.

“Negara maju telah lama melaksanakan intervensi ‘food stamp’ dan ‘voucher’ barangan perlu.

“‘Voucher’ sedemikian bukan sahaja dapat meringankan beban kewangan keluarga yang paling terhimpit, ia juga dapat menjana pendapatan pemilik dan pengusaha kedai runcit.

“Bantuan tersebut secara langsung juga akan meningkatkan pengguna agregat dan membantu peniaga kecil, pengusaha pasaraya serta restoran,” katanya.


Lelaki ‘gelang putih’ didenda RM2,500 ingkar kuarantin

BALIK PULAU, 26 Zulhijjah 1441H, Selasa  – Akibat mengunjungi sebuah pusat konvensyen ketika masih dalam tempoh kuarantin wajib dengan gelang putih masih di tangan, seorang lelaki didenda RM2,500 oleh Mahkamah Majistret di sini, hari ini, kerana tidak mematuhi perintah pengawasan dan pemerhatian ketika dikenakan perintah kuarantin di rumah.

Majistret Khalijah Mohd Khalid menjatuhkan hukuman itu terhadap juruteknik kilang S. Ramesh Kumar, 42, selepas dia mengaku bersalah ketika pertuduhan dibacakan terhadapnya.

Mahkamah turut memerintahkan lelaki itu dipenjara lima hari sekiranya dia gagal membayar denda berkenaan.

Mengikut pertuduhan, Ramesh Kumar didakwa dengan sengaja telah gagal mematuhi Perintah Pengawasan dan Pemerhatian yang diberikan oleh Pegawai Diberi Kuasa Muhammad Ridwan Mansor di Pusat Konvensyen Spice Arena, Bayan Baru dekat sini pada 5.45 petang, 7 Ogos lepas.

Lelaki itu yang diwakili peguam Edmund Anthony Hermon didakwa mengikut Seksyen 22(b) Akta Pencegahan dan Pengawalan Penyakit Berjangkit 1988 yang membawa hukuman penjara maksimum dua tahun atau denda atau kedua-duanya.

Terdahulu, Edmund memohon hukuman denda yang rendah dikenakan ke atas tertuduh atas alasan Ramesh Kumar telah insaf dengan perbuatannya dan tidak mahu mengulanginya.

Pendakwaan dikendalikan Timbalan Pendakwa Raya Rais Imran Hamid yang memohon mahkamah mengenakan hukuman berat terhadap tertuduh, mengambil kira keseriusan kes yang membabitkan ancaman penyakit berbahaya. -Bernama


Kisah derma Arab Najib umpama hikayat dongeng

PUTRAJAYA, 4 Jamadilawal 1443H, Khamis – Pembelaan bekas Perdana Menteri Datuk Seri Najib Tun Razak mengenai RM42 juta dalam akaun peribadinya yang didakwa sebagai wang derma Arab adalah dongengan seumpama Hikayat Seribu Satu Malam, menurut Mahkamah Rayuan.

Dalam penghakiman bertulis setebal 308 muka surat, Hakim Mahkamah Rayuan Datuk Abdul Karim Abdul Jalil berkata kisah derma Arab itu tidak lain hanyalah rekaan yang langsung tidak mempunyai kredibiliti.

“Kisah ini malah lebih dongeng daripada kisah Hikayat Seribu Satu Malam, bukan hanya tidak ada kredibiliti, malah dongeng ini bercanggah, dan ditolak oleh keterangan berdokumen,” katanya.

Abdul Karim yang bersidang bersama-sama Datuk Has Zanah Mehat dan Datuk Vazeer Alam Mydin Meera memutuskan bahawa tidak ada bukti langsung yang menunjukkan RM42 juta itu datangnya daripada, atau mungkin datang daripada keluarga Diraja Arab Saudi, malah tidak ada asas yang munasabah bagi perayu untuk mempercayainya.

“Dana ini datang daripada SRC International Sdn Bhd, dan ia telah dibuktikan. Perayu (Najib) mendakwa bahawa beliau mengandaikan dana yang masuk ke dalam akaunnya itu adalah derma daripada keluarga Diraja Arab.

“Bagi menyokongnya, rujukan dibuat kepada beberapa surat bertulisan Arab yang dikatakan ditulis oleh Putera Arab Saudi Abdulaziz Al-Saud bagi pihak Raja Arab Saudi.

“Bagaimanapun penulisnya tidak dipanggil, dan ketulenan surat-surat ini tidak dibuktikan dalam perbicaraan ini. Kandungan surat-surat ini adalah keterangan dengar cakap yang tidak diterima masuk,” kata hakim itu.

Berhubung dua siaran akhbar oleh Peguam Negara pada 2016 Tan Sri Mohamed Apandi Ali yang memutuskan bahawa Najib tidak terlibat dengan sebarang aktiviti jenayah berkaitan SRC International, serta dananya, di samping kes derma RM2.6 billion; hakim itu berkata ia tidak bernilai, sehinggakan walaupun selepas dua siaran akhbar berkenaan, Suruhanjaya Pencegahan Rasuah Malaysia (SPRM) masih terus menyiasat sumber dana yang dikatakan dari Arab Saudi itu bagi memastikan sekiranya RM2.6 bilion yang masuk ke akaun perayu adalah derma.

“Pegawai SPRM pergi ke Arab Saudi untuk menyiasat perkara itu, namun gagal mendapatkan sebarang pengesahan daripada pihak yang dikatakan penderma Arab, dalam bentuk bukti yang boleh diterima.

“Oleh itu siaran akhbar Mohamed Apandi itu tidak boleh diterima untuk membebaskan Najib daripada kesalahan, dan ia juga tidak boleh membuktikan pendakwaan salah. Pandangan Mohamed Apandi yang dibuat pada persidangan media itu, adalah mengenai hal ehwal negara sehingga 26 Januari 2016, semasa siasatan sedang berjalan.

“Sudah tentu kenyataan pramatang itu tidak boleh mengikat Peguam Negara selepasnya daripada menggunakan kuasa-kuasa pendakwaannya apabila bukti-bukti tambahan telah dikumpul,” katanya.

Hakim itu berkata Najib tidak mengambil sebarang langkah untuk menyiasat aliran dana yang masuk ke dalam akaunnya, sebaliknya telah dilihat seolah-olah bergantung kepada apa yang ahli perniagaan dalam buruan Low Taek Jho atau Jho Lo katakan kepada beliau, mengenai sumber dana, itu saja.

“Pada masa itu beliau adalah Perdana Menteri dan mempunyai setiap peluang termasuk saluran rasmi kerajaan untuk membuat pertanyaan dan mengesahkan sekiranya dana itu sememangnya benar-benar datang daripada keluarga Diraja Arab Saudi. Perayu tidak mengambil sebarang langkah sekalipun bagi mengesahkan kebenaran sumber seperi yang dimaklumkan kepadanya oleh Jho Low,” katanya.

Semalam panel itu sebulat suara mengekalkan sabitan dan hukuman penjara 12 tahun dan denda RM210 juta yang dijatuhkan ke atas Najib bagi kesalahan menyeleweng RM42 juta dana SRC International

Mereka membuat keputusan itu selepas menolak rayuan Najib untuk mengetepikan sabitan dan hukuman yang dijatuhkan oleh Mahkamah Tinggi Kuala Lumpur pada 28 Julai 2020. – Bernama


Polis siasat laporan terhadap Tommy Thomas

KUALA LUMPUR, 22 Jamadilakhir 1442H, Khamis – Polis sedang menyiasat laporan yang dibuat terhadap bekas Peguam Negara, Tan Sri Tommy Thomas berhubung dakwaan memfitnah.

Timbalan Ketua Polis Negara Datuk Seri Acryl Sani Abdullah Sani yang mengesahkan perkara itu berkata, setakat ini hanya satu laporan polis diterima pihaknya.

“Siasatan sedang dijalankan oleh Ibu Pejabat Polis Kontinjen (IPK) Selangor berhubung laporan yang dibuat seorang individu.

“Siasatan dijalankan mengikut Seksyen 500 Kanun keseksaan,” katanya seperti dilapor Harian Metro.

Terdahulu, bekas pegawai kanan Jabatan Peguam Negara, Datuk Mohamad Hanafiah Zakaria dilaporkan membuat laporan polis terhadap Tommy berkait dengan buku berjudul ‘My Story: Justice in the Wilderness’

Dalam laporannya beliau mendakwa petikan daripada buku itu merosakkan imej beliau sebagai Timbalan Pendakwa Raya (TPR) yang berkhidmat selama 33 tahun.

Dakwanya, dalam buku itu, Tommy memfitnah dan memburukkan imejnya ketika beliau masih bertugas sebagai seorang pegawai kanan kerajaan.